Bagaimana Sebenarnya Empangan Hidroelektrik Menjana Tenaga Elektrik?

Di negara kita, kita sudah mempunyai empangan hidroelektrik di seluruh Semenanjung, Sabah dan Sarawak. Antara yang popular adalah Empangan Kenyir, Empangan Pergau, Empangan Bakun dan banyak lagi. Tenaga elektrik yang dijana oleh setiap empangan ini pula berbeza berdasarkan saiz dan kapasitinya.

Antara fungsi utama empangan adalah menjana tenaga elektrik. Bagaimanakah tenaga elektrik ini dapat dijana atau dihasilkan sebelum disalurkan ke kawasan berdekatan?

Tenaga hidroelektrik ialah satu bentuk tenaga boleh diperbaharui yang dihasilkan dengan memanfaatkan kuasa air yang bergerak dan menukarkannya kepada elektrik yang boleh digunakan. Empangan adalah bahagian penting dalam proses ini dan berfungsi dengan menyimpan atau menahan kuasa ini dengan mengawal aliran air.

Aliran ini kemudiannya boleh digunakan dengan lebih berkesan kerana kelajuan atau halaju terkawalnya memutar turbin yang menjana elektrik.

Kebanyakan bentuk tenaga melibatkan pergerakan yang menjana kuasa dan sistem yang ada pada empangan dibina untuk memanfaatkan dan mengawal kuasa tersebut. Dalam loji hidroelektrik, sistem ini datang dalam bentuk turbin yang pada asasnya adalah kipas besar pada aci (atau gandar roda).

Aliran air menolak turbin (sama seperti angin akan memutar kincir angin) yang memutarkan turbin dan aci. Aci adalah sebahagian daripada komponen penjana elektrik dan pergerakannya bertindak sebagai motor yang menjana kuasa.

Empangan adalah bahagian penting dalam proses ini kerana ia mewujudkan perbezaan ketinggian. Apabila sebuah empangan dibina di atas sungai yang besar, ia biasanya dibina dengan ketinggian yang agak tinggi. Di belakang empangan, aliran air semula jadi sungai terkumpul.

Di bahagian bawah dinding empangan, terdapat laluan yang dikenali sebagai laluan pengambilan air (water intake). Tekanan yang terkumpul di belakang dinding daripada arus sungai menghasilkan tekanan. Disebabkan oleh peningkatan tekanan dan graviti dalam takungan ini, air akan jatuh melalui injap masuk atau penstock ini.

Penstock, atau terowong pengambilan, menyalurkan air kepada kipas turbin. Apabila air mengalir melalui turbin, arus dan halajunya akan menyebabkan turbin berputar, sekali gus menghasilkan kuasa dalam penjana (generator).

Satu perkara yang menarik tentang hidroelektrik ialah ia adalah tenaga boleh diperbaharui. Ini bermakna, secara teori, kita tidak boleh kehabisan sumber kuasa ini (air), tidak seperti bahan api fosil seperti arang batu atau minyak. Apabila air telah melepasi kipas dan memutar turbin, ia mengalir keluar dari sistem dan terus ke sungai di seberang empangan.

Ini bermakna proses itu hanya menggunakan arus atau momentum air. Selagi sungai terus mengalir di kawasan itu, empangan itu akan mempunyai sumber kuasa yang hampir tidak berkesudahan.

Biasanya, empangan atau loji hidroelektrik akan terdiri daripada beberapa penjana (generator), dan ini akan disambungkan ke talian kuasa dan menara. Talian ini kemudiannya membawa elektrik ke komuniti, bandar dan rumah di kawasan kejiranan berdekatan.

Pembinaan empangan hidroelektrik membolehkan loji mengawal jumlah tenaga elektrik yang dihasilkan. Ini bermakna banyak tenaga elektrik boleh dihasilkan pada waktu puncak (biasanya waktu siang), manakala pada waktu malam, apabila biasanya kurang diperlukan, loji boleh menjana kurang tenagan elektrik.

Jumlah tenaga elektrik yang dihasilkan ini boleh dikawal menggunakan sistem 'storan pam', yang sebenarnya menggunakan semula air yang sama. Sebaik sahaja air mengalir melalui penstock awal, ia dipam semula ke dalam kolam simpanan di atas loji kuasa.

Proses ini dilakukan pada waktu luar puncak apabila permintaan tenaga lebih rendah. Dengan mengepam air ke dalam takungan ini, loji boleh menggunakan semula air ini dan mempunyai bekalan air yang mencukupi untuk menjana lebih banyak tenaga elektri semasa permintaan elektrik tinggi.

Tenaga hidroelektrik adalah sumber elektrik boleh diperbaharui yang paling biasa digunakan. China adalah pengeluar hidroelektrik terbesar. Pengeluar kuasa hidro terkemuka lain di seluruh dunia termasuk Amerika Syarikat, Brazil, Kanada, India dan Rusia.

Kira-kira 71 peratus daripada semua tenaga elektrik boleh diperbaharui yang dijana di Bumi adalah daripada kuasa hidro.

Empangan Three Gorges di China, yang menahan Sungai Yangtze, adalah empangan hidroelektrik terbesar di dunia dari segi pengeluaran elektrik. Empangan ini adalah 2,335 meter panjang dan 185 meter tinggi dan mempunyai penjana yang mencukupi untuk menghasilkan kuasa 22,500 megawatt.


6 Selebriti Hollywood yang Pernah Terjebak Ajaran Atau Ideologi Sesat

Apabila bercakap mengenai ajaran sesat, pasti ramai terfikir tentang sekumpulan individu yang memakai pakaian serba hitam, melakukan pemujaan syaitan dan mengamalkan sihir.

Pada hakikatnya, ada juga kumpulan ajaran sesat ini yang menonjolkan imej bergaya dan moden. Berdasarkan kamus Merriam-Webster, ajaran sesat ditakrifkan sebagai "kumpulan kecil yang bukan daripada agama besar atau diterima umum dan kepercayaannya dianggap ramai sebagai ekstrem atau berbahaya".

Malah, selebriti Hollywood juga tidak terkecuali menyertai kumpulan seperti ini. Antara yang diketahui ramai ialah Tom Cruise yang menyertai ajaran sesat Scientology. Berikut adalah beberapa lagi selebriti Hollywood yang pernah menyertai ajaran sesat.

Pelakon filem aksi 80-an dan 90-an yang pernah memegang watak Batman ini adalah seorang penganut kuat kepercayaan Christian Science. Kumpulan agama ini terkenal dengan amalan metafizik mereka dan percaya bahawa semua masalah di dunia boleh diselesaikan dengan pemikiran yang betul.

Pada tahun 2015, Kilmer telah dimasukkan ke hospital kerana masalah tumor. Pada tahun 2017, Kilmer mendakwa bahawa perubatan tradisional adalah punca masalah tumornya tetapi boleh disembuhkan dengan kepercayaan Christian Science yang diamalkannya.

Kisah mengenai pelakon ini pernah kami kupaskan secara terperinci. Pelakon yang dikenali ramai melalui siri "Smallville" ini pernah menyertai ajaran sesat bernama NXIVM.

NXIVM pada mulanya didaftarkan sebagai syarikat jualan langsung tetapi beroperasi sebagai sebuah ajaran sesat terlibat dengan pemerdagangan seks. Allison sendiri membantu ajaran sesat itu untuk merekrut mangsa wanita dengan keadah memeras ugut.

Allison dianggap sebagai orang kedua terpenting dalam ajaran sesat itu. Malah, sebahagian ahli kumpulan itu turut dicacah dengan singkatan nama Allison Mack (AM) dan pengasas NXIVM iaitu Keith Raniere (KR). Allison telah ditahan pada 2018 dan dijatuhkan hukuman penjara tiga tahun pada 2021.

Patricia dan adiknya yang juga seorang pelakon iaitu David Arquette pernah dibesarkan keluarganya dalam komuniti ajaran sesat yang dinamakan sebagai Skymont Subud di Virginia.

Mereka tinggal dalam satu komuniti besar tanpa kemudahan seperti tandas, air bersih dan elektrik untuk mencari dan mengikuti "petunjuk batin" dalam diri mereka.

Ajaran sesat ini diasaskan di Indonesia pada 1920-an oleh Muhamad Subud Sumohadiwidjojo yang dianggap sebagai "nabi" oleh kumpulan itu. Patricia akhirnya melarikan diri daripada komuniti itu dan berpindah ke California.

Pelakon hebat ini pernah membintangi banyak filem besar seperti Scarface (1983), Batman Returns (1992), Dangerous Mind (1995) dan banyak lagi. Ketika awal kerjayanya dalam dunia Hollywood, Pfeiffer telah terjebak dengan ajaran sesat yang dikenali sebagai Breatharianism.

Menurut Pfeiffer, ahli kumpulan itu percaya mereka hanya memerlukan cahaya matahari untuk hidup, bukannya makanan atau minuman. Malah, ada ahli kumpulan yang maut akibat mengamalkan kepercayaan ini.

Pfeiffer mendakwa kumpulan itu mengambil banyak wang daripadanya tetapi berjaya membantunya mengatasi masalah ketagihan sehingga dia berjaya menjadi seorang pelakon terkenal. Pfeiffer akhirnya meninggalkan kumpulan itu dengan bantuan suaminya.

Pelakon yang memegang watak utama filem Joker (2019) ini dilahirkan dalam kumpulan ajaran sesat iaitu Children of God. Kini, kumpulan itu dikenali sebagai The Family International.

Kumpulan itu percaya kepada pembebasan diri, pembentukan semula kerohanian dan kelahiran anti-Christ (Dajjal). Pheonix membesar dalam ajaran ini lebih daripada sedekad kerana orang tuanya adalah pendakwah Children of God di Amerika Selatan.

Pada tahun 1970-an, kumpulan ini semakin mencurigakan apabila menggunakan ahli wanita untuk menawarkan perkhidmatan seks bagi mengutip derma yang menjadi sumber pendapatan utama mereka. Pada 1978, keluarga Phoenix telah keluar daripada kumpulan itu dan menetap di Florida.

Pelakon yang pernah membintangi filem Scream (1996) dan siri TV Charmed ini juga mempunyai kisah yang sama dengan Joaquin Phoenix. Rose McGowan dilahirkan di Itali ketika bapanya menjadi pendakwah Children of God di sana.

Ketika membesar, Rose banyak menjelajah ke seluruh Eropah bersama ibu bapanya dan menyaksikan banyak jenayah seksual dan penderaan yang dilakukan kumpulan ajaran sesat itu.

Sama seperti ibu bapa Joaquin Pheonix, ibu bapa Rose juga keluar daripada Children of God pada tahun 1978 dan kembali ke Amerika. Pada tahun yang sama juga, Rose yang berusia 15 tahun melarikan diri untuk tinggal di Los Angeles bagi mengejar cita-citanya menjadi pelakon.


Restoran Ini Pemegang Rekod Dunia Hidangan Terpantas

Mencari restoran atau kedai makan yang menghidangkan makanan yang sedap dan pantas biasanya satu perkara yang sukar. Biasanya kedai yang mempunyai makanan yang sedap dikunjungi orang ramai, menyebabkan makanan anda mungkin mengambil masa sedikit lama untuk dihidangkan kepada anda.

Namun, sebuah restoran di Mexico boleh berbangga apabila restoran mereka merupakan pemegang rekod dunia bagi masa terpantas menghidangkan makanan. Anda mungkin tidak menyangka seberapa pantaskah tempoh masa yang diambil sebaik sahaja pesanan anda diambil sehinggalah makanan tersebut tiba di meja anda.

Karne Garibaldi, rangkaian kecil restoran yang berpangkalan di Guadalajara, Mexico memegang Rekod Dunia Guinness untuk perkhidmatan makanan terpantas dengan para pelayan menyediakan menu penuh dalam masa 13.5 saat sahaja! Ya, kurang daripada 20 saat sahaja anda boleh menikmati makanan anda.

Sebaik anda mendapat tempat duduk di restoran Karne Garibaldi di Guadalajara ini, anda hampir tidak akan mempunyai masa untuk melihat pelbagai mural yang menghiasi dinding restoran ini sebelum pinggan makanan yang dikenali "carne en su jugo" (terjemahannya bermaksud "daging dalam jusnya") diletakkan atas meja anda.

Kebanyakan daripada kita pastinya pernah merasai pengalaman terpaksa menunggu lama sebelum pelayan restoran mengambil pesanan daripada anda sebelum anda terpaksa menunggu sekali lagi sehinggalah makanan anda siap dihidangkan.

Namun, di restoran ini masa anda tidak akan dibazirkan untuk menunggu makanan. Menurut Daniel Flores, pengurus salah satu daripada enam cawangan Karne Garibaldi, ia bermula sebagai satu cabaran antara pelayan di restoran itu untuk melihat siapa yang boleh membawa makanan ke setiap meja paling cepat.

Persaingan itu membawa kepada usaha mereka untuk mencuba mencatatkan Rekod Guinness. Hampir 20 tahun kemudian, para pelayan masih berbangga dengan kepantasan perkhidmatan mereka dan kebanyakan pelanggan akan mendapati makanan mereka tiba dalam masa kurang satu minit selepas memesannya.

Selepas pelanggan selesai memberikan pesanan mereka kepada para pelayan, ia hanya mengambil masa lebih sedozen saat sebelum pinggan mencecah meja mereka, sesuatu yang sangat mengagumkan bagi kebanyakan pengunjung yang pernah menjamu selera di restoran ini.

Restoran Karne Garibaldi telah memegang rekod dunia untuk perkhidmatan makanan terpantas di dunia (13.5 saat) sejak tahun 1996. Sejak itu beberapa restoran telah cuba merampas rekod Guinness ini dari Karne Garibaldi selama bertahun-tahun tetapi sehingga kini tidak ada yang berjaya.

Bagaimanakah restoran ini dapat menghidangkan makanan dengan sebegitu pantas? Terdapat beberapa faktor dan antara faktor utamanya adalah kerana restoran ini hanya menghidangkan menu "carne en su jugo", hidangan popular tempatan yang berasal dari Guadalajara dan negeri barat Jalisco.

Hidangan ini secara tradisinya dibuat oleh ibu-ibu yang menggunakan resipi keluarga yang diwarisi turun-temurun tetapi sejak ditubuhkan pada 1970, Karne Garibaldi telah menjadi sinonim dengan hidangan ini.

Hidangan tradisional Mexico ini juga memerlukan masa memasak yang lama kerana perlu dimasak secara perlahan, jadi ia sudah sedia dimasak apabila restoran ini mula beroperasi setiap hari. Walau bagaimanapun, proses mennyiapkan makanan, mendapatkannya dari dapur dan menghantarnya ke meja makan dalam masa kurang dari 15 saat tetap memerlukan kordinasi dari setiap pekerja.

Oleh itu, kepantasan pelayan restoran ini bukanlah faktor paling penting untuk menjadikan perkhidmatan mereka terpantas. Setiap pekerja dilatih untuk belajar cara menjadi cekap, tetapi terdapat keseluruhan proses di sebalik penyediaan makanan yang membolehkan aliran kerja menjadi pantas dan berkesan.

Dihidangkan dalam pinggan tanah liat yang dibuat oleh tukang-tukang di daerah Tonaláda di bandar ini, ia pada asasnya adalah kuah daging dengan ketulan daging lembu yang berair dan daging rangup. Ia disertakan dengan tortilla jagung buatan sendiri yang disalut sedikit lemak babi, yang bertujuan untuk digulung dan dicelup ke dalam sup.

Pengunjung juga boleh menyedapkan hidangan dengan pilihan salsa berasaskan tomato, jus limau nipis, ketumbar cincang, bawang mentah potong dadu, bawang besar panggang dan toreados cili. Makanan ini biasanya dilengkapkan denggan secawan horchata, air bunga raya atau bir sejuk.

Resipi "Carne en su jugo" di restoran ini adalah rahsia yang disimpan rapi, tetapi kebanyakan resipi bermula dengan menggoreng daging cincang dalam kuali sehingga ia garing. Selepas mengeluarkannya dan meletakkannya di sebelah, daging lembu cincang atau stik potong dadu akan digoreng dalam kuali sehingga perang.

Selepas itu ditambah kacang pinto dan campuran tomato atau tomatillos yang telah dikisar bersama bawang putih, lada serrano, air, sedikit stok ayam, garam dan lada sulah secukup rasa. Tutup kuali dan biarkan ia mendidih selama kira-kira sejam sebelum mengacau daging rangup tersebut dan menghidangkannya.


Nusantara : Konsep dan Sejarah Nama Baru Ibu Negara Indonesia

Apa yang ada pada sesuatu nama? Itulah yang sering menimbulkan persoalan kepada orang ramai, apabila sesuatu istilah dipilih untuk menamakan sesuatu elemen dalam masyarakat.

Kita sering menyebut dan mengaplikasikan istilah 'Nusantara' dalam kehidupan kita, merujuk kepada rantau kita, budaya kita dan juga pernah dijadikan kategori genre dalam pertandingan penciptaan lagu popular kita.

Indonesia pula melangkah lebih jauh, baru saja bersetuju untuk menggunakan nama 'Nusantara' sebagai nama baru ibu negara mereka - setelah parlimen negara itu bersetuju dengan pemilihan tersebut.

Jika anda pembaca setia Iluminasi, sudah pasti anda mengetahui berkenaan masalah yang sedang dihadapi oleh ibu negara kini Indonesia, iaitu Jakarta - yang sedang berdepan ancaman boleh tenggelam disebabkan kelemahan struktur tanah.

Pada 18 Januari 2022, parlimen Indonesia bersetuju secara rasmi dengan rancangan mega untuk membuka sebuah bandar baru bagi menggantikan Jakarta, sebagai ibu negara baru Indonesia.

Terletak di Kepulauan Borneo, khususnya kawasan di antara Penjam Paser dan Kutai Kartanegara, Kalimantan - kawasan seluas 180,000 hektar telah digazetkan sebagai tapak asas 'Nusantara', ketika ini didiami lebih 900,000 orang penduduk.

Rancangan Indonesia memang besar sekali skalanya. Nusantara dirancang dengan bajet RM135.96 billion, bakal menempatkan keseluruhan pusat pentadbiran Indonesia selain menempatkan lebih 1.5 juta orang penjawat awam.

Projek Nusantara pula dijangkakan akan mengambil kira-kira 10 tahun untuk dibangunkan fasa-fasa utamanya, menjadikan Indonesia sebagai negara Asia Tenggara terbaru menjalankan usaha memindahkan ibu negara - selepas Myanmar.

Kita tak kira ya, kerana Putrajaya hanyalah pusat pentadbiran dan Kuala Lumpur masih kekal sebagai ibu negara.

Istilah 'Nusantara' walaupun cukup dikenali sebagai istilah am, mempunyai misteri yang tersendiri sehinggakan ramai di antara kita sukar untuk benar-benar mampu menjelaskan maknanya.

Berdasarkan kajian sejarah yang telah dijalankan, 'Nusantara' dibentuk daripada gabungan dua istilah iaitu 'nusa' yang bermaksud 'pulau' dan 'antara'. Dalam erti kata lain nusantara boleh juga membawa makna 'antara pulau.'

Antara teks-teks rasmi zaman lampau yang menggunakan istilah ini, melibatkan akujanji Perdana Menteri kerajaan Majapahit, Patih Gajah Mada kepada ketuanya Ken Angrok pada tahun 1334.

Dalam teks tersebut yang terkandung dalam dokumen lama Jawa Paranton, Patih Gajah Mada menamakan beberapa buah kerajaan dalam 'rantau Nusantara' sebagai antara kerajaan yang perlu ditundukkan, bagi meluaskan lagi kuasa pemerintahan Ken Angrok.

Selain itu, satu lagi koleksi dokumen popular dalam ilmu persuratan Melayu dinamakan Surat Beriluminasi Raja Nusantara, dipercayai diterbitkan sekitar penghujung abad ke 18. Saja kami sebut perkara ini secara ringkas, kerana ada nama 'Iluminasi' di dalamnya.

Apa yang kita tahu, penggunaan istilah ini meluas, tetapi maknanya boleh dibeza-bezakan, tidak tetap hanya kepada satu makna semata-mata serta longgar daripada segi hukum penggunaannya. Oleh kerana itulah banyak pendapat ahli kaji sejarah menyifatkan 'nusantara' adalah satu istilah yang boleh mencerminkan konsep.

Dalam sejarah yang juga melibatkan individu dari negara kita, beberapa orang tokoh politik era pre-kemerdekaan Indonesia dan Malaysia telah cuba menyatukan kedua-dua negara dalam konsep kenegaraan yang dinamakan sebagai negara Nusantara, hasil gabungan kembali Indonesia dan Tanah Melayu.

Selain nama 'Nusantara', wujud juga cadangan untuk negara itu dinamakan sebagai 'Melayu Raya' atau 'Indonesia Raya.'

Antara nama-nama yang menggerakkan usaha ini adalah tokoh muda terkenal negara kita Ibrahim Yaacob dan Mohammad Hatta, serta Sukarno yang akhirnya naik menjadi Presiden pertama Republik Indonesia.

Konsep yang dibawakan kumpulan anak muda ini dimaktubkan dalam satu persidangan yang diadakan di Taiping, Perak pada tarikh di antara 12 atau 13 Ogos 1945 - beberapa hari sebelum Sukarno mengisytiharkan kemerdekaan Indonesia daripada Belanda.

Ibrahim Yaacob merupakan antara individu paling lantang mahu menyatukan lebih 65 juta penduduk kedua-dua buah negara di bawah satu panji iaitu 'panji Melayu', mengajak agar masyarakat ketika itu bersatu menggunakan hanya satu konsep bangsa, satu bahasa dan satu negara.

Namun idea untuk mewujudkan negara Nusantara ini akhirnya ditamatkan pada dekad 1960-an, selepas Sabah dan Sarawak memilih untuk diintegrasikan ke dalam Persekutuan Malaysia, membina tembok di antara dua masyarakat yang dulunya hidup bersama.

Adakah penamaan ibu negara baru Indonesia sebagai 'Nusantara' akan memulakan satu perubahan berbeza dari segi geopolitik serantau Malaysia dan Indonesia, membangkitkan kembali idea-idea asal penyatuan masyarakat kita keduanya?

The Japanese Occupation of Malaya, 1941-45: Ibrahim Yaacob and the Struggle for Indonesia Raya


5 Barang Harian di Rumah Yang Bahaya Dicampurkan

Kimia adalah bidang sains yang cukup menarik yang mempunyai kesan yang mendalam terhadap kehidupan seharian kita. Daripada makanan, pakaian dan ubat-ubatan sehinggalah kepada setiap produk pembersihan rumah yang digunakan, proses dan reaksi kimia ada di mana-mana.

Walau bagaiamanpun, mungkin kita tidak perasan atau kemungkinan besar hanya mengambil mudah semua ini. Walaupun ia sesetengah barangan atau produk harian tidak merbahaya, ianya boleh jadi merbahaya apabila dcampurkan kedua-dua bahan tersebut akibat reaksi kimia.

Kali ini, mari lihat 5 kombinasi daripada 2 bahan biasa yang kita gunakan yang sebenarnya sangat merbahaya kepada kita. Diharapkan kita semua dapat mengambil maklum akan hal ini sebelum perkara buruk terjadi pada kita.

Kebanyakan bahan peluntur yang terdapat di rumah mengandungi hipoklorit, biasanya dalam bentuk natrium hipoklorit. Produk ini adalah agen pengoksidaan hebat yang melarutkan hampir semua kotoran dan kuman yang ditemuinya.

Ammonia, sebaliknya, adalah satu lagi produk pembersihan yang biasa digunakan di rumah. Bahan derivatif ammonia juga mungkin merupakan ramuan dalam produk lain seperti bahan pembersih kaca dan tingkap. Walaupun kedua-dua mempunyai kuasa membersih dan mencucui, campuran keduanya sangat-sangat merbahaya.

Apabila natrium hipoklorit dalam peluntur bertindak balas dengan ammonia atau derivatifnya, ia membebaskan gas kloramine toksik. Menyedut gas kloramine boleh menyebabkan kerengsaan pada sistem pernafasan, loya, cecair dalam paru-paru dan banyak lagi.

Peluntur dan cuka dengan sendirinya adalah dua produk pembersihan berkesan yang terdapat dalam kebanyakan isi rumah. Walau bagaimanapun, apabila dicampur bersama, mereka boleh mengeluarkan gas klorin yang beracun untuk disedut.

Ini kerana cuka yang terdapat di rumah terdiri daripada sebatian organik yang dipanggil asid asetik yang dianggap berasid lemah. Tetapi walaupun asid lemah, ada kemungkinan cuka boleh bertindak balas dengan peluntur dan mengeluarkan asap klorin toksik

Pakar kesihatan mengatakan bahawa jika anda mencampurkan peluntur dan cuka secara tidak sengaja, anda mesti menghembuskan bilik secepat mungkin dan hubungi doktor jika anda mengalami gejala. Menghidu dalam jumlah kecil gas klorin ini boleh merengsakan saluran hidung, manakala kepekatan yang lebih tinggi boleh menjadi toksik.

Semasa membersihkan singki dan paip yang tersumbat, elakkan daripada mencampurkan bahan dari jenama yang berbeza. Ini kerana sesetengah jenama mungkin menggunakan asid seperti asid sulfurik atau hidroklorik dalam produk mereka, manakala yang lain menggunakan natrium hidroksida dan peluntur.

Jika dicampur bersama, asid dan bes meneutralkan antara satu sama lain untuk menghasilkan garam dan air. Walau bagaimanapun, oleh kerana tindak balas ini mengeluarkan banyak haba, ia menimbulkan bahaya kerana mampu menyebabkan singki atau paip pecah.

Haba yang terhasil daripada tindak balas ini boleh melemahkan paip saliran lama, menyebabkan ia bocor. Jika reaktif kimi yang terjadi terlalu agresif, haba yang terhasil dari campuran ini boleh menyebabkan larutan terpancut keluar dari paip, membahayakan sesiapa yang berdekatan.

Walaupun secara semula jadi tidak toksik, mencampurkan gula-gula Mentos dan Diet Coke menyebabkan tindak balas fizikal yang boleh berbahaya tanpa peralatan yang betul. Apabila gula-gula dimasukkan ke dalam botol Diet Coke, ia menyediakan permukaan untuk molekul karbon dioksida melarikan diri.

Apabila gas meningkat, ia memaksa cecair naik dengan cepat dan membentuk "geyser Coke". Walaupun ini berfungsi dengan kebanyakan minuman berkarbonat manis, Diet Coke dikatakan menghasilkan kesan yang paling banyak. Melalui pelbagai ujian juga, didapati bahawa hanya gula-gula mint Mentos yang kelihatan menghasilkan reaksi ini.

Fenomena ini adalah hasil daripada proses yang dikenali sebagai nukleasi. Gula-gula menyediakan permukaan untuk molekul karbon dioksida dalam soda melekat dan tiba-tiba keluar dengan agresig hasil tindakbalas kimia yang berlaku.

Menurut beberapa pakar, suplemen minyak ikan dan ubat pencegahan strok mungkin berinteraksi antara satu sama lain untuk menghasilkan kesan buruk. Asid lemak omega-3, bahan biasa dalam minyak ikan, diketahui mempunyai kesan antikoagulan pada darah.

Bahan Ini apabila digabungkan dengan ubat strok yang selalunya termasuk bahan mencairkan darah, boleh meletakkan seseorang individu pada risiko yang lebih tinggi untuk terjadinya pendarahan yang tidak terkawal. Walau bagaimanapun, suplemen secara amnya dianggap selamat selagi kombinasi pengamibilannya dibincangkan dengan doktor.


Pulau Aoshima : Pulau Kecil di Jepun Yang Dikuasai Kucing

Bagaimana agaknya duduk dalam kawasan di mana haiwan mempunyai jumlah populasi jauh melebihi manusia?

Itulah yang dilalui setiap hari oleh penduduk Pulau Ao, sebuah pulau unik di Jepun terletak dalam daerah Ehime. Pulau Ao atau lebih terkenal dengan nama 'Ao-shima' (shima bermakna pulau) mempunyai nisbah populasi unik di mana kucing melebihi jumlah manusia 36:1.

Di Jepun terdapat beberapa buah pulau yang penduduknya duduk dalam situasi sama, disebabkan oleh sejarah masyarakat mereka.

Kelebihan kucing sebagai pemburu dimanfaatkan oleh nenek moyang mereka, bagi menyelesaikan masalah-masalah yang dihadapi penduduk - khasnya apabila melibatkan tikus yang menjadi ancaman kepada mata pencarian mereka.

Selain Aoshima, pulau seperti Pulau Sanagi di Kagawa, Pulau Tashiro di Miyagi dan Pulau Eno di Kanagawa merupakan antara pulau yang mempunyai populasi kucing yang tinggi.

Kebanyakan pulau mula mengalami situasi ini disebabkan oleh perlunya kehadiran kucing bagi menangkap tikus yang gemar memakan ulat sutera. Selain itu, kucing juga memainkan peranan melindungi bot-bot nelayan daripada serangan tikus.

Berbeza dengan pulau-pulau lain yang dianggarkan wujud sekitar 13 pulau kesemuanya dengan situasi sama, Aoshima mempunyai keunikan tersendiri kerana jumlah kucingnya yang jauh lebih besar berbanding kembar-kembarnya.

Kehadiran kucing dalam jumlah yang sangat besar di Aoshima, meneruskan tradisi hubungan kucing dengan manusia yang dimiliki masyarakat Jepun.

Dikenali sebagai 'neko' dalam bahasa Jepun, kucing merupakan antara simbol yang dipercayai membawa tuah kepada masyarakat mereka. Oleh sebab itulah banyak karya popular Jepun seperti 'Hello Kitty' dan 'Doraemon' meletakkan kucing sebagai watak utama.

Sudah berabad-abad lamanya kucing menjadi pelindung kepada tokong-tokong Shinto dan Buddha di Jepun, daripada serangan tikus. Berikutan pengaruh tokoh agama masa lalu, golongan bangsawan Jepun mula memelihara kucing sebagai 'pembawa tuah.'

Sekitar abad ke 17 kucing mula menjadi bahan perdagangan, dijual kepada pekedai-pekedai yang mengalami masalah kehadiran tikus. Masyarakat ketika itu percaya dengan kehadiran kucing dalam kedai makan, itu menandakan kedai makan itu boleh diyakini tahap kebersihannya.

Patung kucing 'maneki-neko' juga cukup terkenal bukan saja di negara asalnya, bahkan di seluruh dunia kerana dipercayai membawa tuah kepada mereka yang mempamerkannya.

Oleh sebab itulah di Jepun boleh wujud pulau-pulau seperti Aoshima, di mana masyarakat memilih untuk meneruskan tradisi ini. Namun, bukan semua mampu menerimanya.

Duduk dalam sebuah pulau membawa cabaran yang besar dari aspek karier dan logistik seseorang, tetapi jika sudah dikerumuni kucing 24 jam hari pun - mesti ada yang akan rimas juga kan?

Atas sebab itulah penduduk Aoshima semakin lama semakin berkurangan, daripada 900 orang ketika perang dunia kedua kini hanya tinggal sekitar 6 orang penduduk tetap - majoriti antara mereka sudah lanjut usia.

Keterhadan ini menjadikan Aoshima tidaklah layak diiktiraf sebuah destinasi pelancongan menarik, walaupun membawa tarikan sendiri. Tidak ada apa-apa mampu diusahakan penduduk di sana, tiada hotel untuk anda menginap, restoran untuk anda kunjungi.

Sekiranya anda ke sana, makanan dan minuman anda perlu sediakan sendiri terlebih dahulu.

Yang ada hanyalah kucing di merata-rata tempat. Tidak dapat dianggarkan jumlah sebenar kucing yang ada di sana, dengan angka 120 ke 210 disebutkan. Jumlah itu berjaya dikawal selepas beberapa ekor kucing jantan dapat dimandulkan walaupun mendapat tentangan penduduk setempat.

Tetapi kebimbangan akan berlakunya peningkatan jumlah populasi kucing yang besar, sehingga mengakibatkan sumber semulajadi di pulau tersebut kehabisan adalah isu yang sering timbul selain daripada isu ketiadaan lagi penduduk yang mahu menetap di sana - sekiranya yang ada meninggal dunia.

Jika anda diberikan peluang, mahukah anda duduk dalam sebuah pulau yang dipenuhi kucing-kucing comel menemani apa saja yang anda lakukan setiap masa? Nak buka pintu pun rasanya takut-takut, mana tahu ada yang menerpa.

Berapa lama lagi penghuni Aoshima dan gerombolan kucingnya mampu bertahan agaknya, sekiranya pulau tersebut tiada lagi kehadiran manusia?


5 Makanan Yang Ditemui Secara Tidak Sengaja (Bahagian 2)

Bolehkah anda bayangkan dunia tanpa kopi atau teh? Daripada kopi kepada nachos, mungkin ramai daripada kita tidak tahu sebenarnya beberapa makanan dan minuman yang popular di dunia ditemui sepenuhnya secara tidak sengaja.

Malah, ada sesetengah daripada makanan atau minuman dan terkenal ini telah mencapai status ikonik dalam industri makanan dan minuman. Lebih menarik, bahan makanan atau minuman ini digemari oleh semua orang dan mudah didapati di mana-mana sahaja di sekeliling kita.

Kali ini, pihak Iluminasi ingin kongsikan beberapa jenis makanan atau minuman terkenal yang sebenarnya ditemui secara tidak sengaja dan latar belakangnya yang menarik. Untuk bahagian 1, sila baca artikel 6 Makanan Yang Ditemui Secara Tidak Sengaja.

Kopi ditemui pada abad ke-9 oleh seorang pengembala kambing bernama Kaldi di  Ethiopia. Dia mendapati kambingnya sedang bermain-main dan menjadi penuh bertenaga selepas memakan buah merah pokok kopi. Dia mencuba sendiri beberapa daripadanya dan tidak lama kemudian bertindak hiper seperti kambingnya.

Dia melaporkan penemuannya kepada sebuah biara tempata. Para sami membancuh ramuan dari buah beri dan mendapati ia membuatkan mereka berjaga-jaga untuk solat berjam-jam. Tidak lama kemudian, berita mula tersebar tentang kacang ajaib dan pemilik ladang di Semenanjung Arab mula mengusahakan kopi.

Sekitar 6,000 SM, orang Neolitik di Asia Tengah merupakan pengembala dan mereka memulakan amalan memerah susu haiwan mereka. Enzim semulajadi dalam bekas pembawa (diperbuat daripada perut haiwan) menjadikan susu perahan tersebut lebih likat seperti yogurt akibat daripada campuran enzim-enzim yang diaktifkan oleh suhu hangat.

Yogurt digemari oleh orang ramai kerana rasa, tekstur dan tempoh penyimpanan yang lebih lama. Ia direkodkan dalam sejarah bahawa Genghis Khan, pengasas Empayar Mongol, dan tenteranya menikmati yogurt. Mereka mengambil yogurt semasa peperangan mereka untuk mengelakkan sakit perut.

Maharaja lagenda China Shen Nong yang juga sebagai pencipta pertanian dan perubatan Cina dipercayai individu pertama yang menemui teh. Sekitar 2737 BCE, beliau ketika itu sedang mendidihkan periuk air untuk diminum apabila beberapa daun ditiup dari pokok berhampiran ke dalam periuknya.

Daun tersebut telah mengubah warna dan rasa air. Beliau terpesona oleh rasa dan sifat pemulihan minuman itu dan mengesyorkannya kepada rakyatnya/ Sejak itu, teh dianggap sebagai minuman perubatan semasa Dinasti Shang di Wilayah Yunnan.

Hidangan kegemaran orang Mexico yang terkenal Nachos terdiri daripada kerepek tortilla yang dihiasi dengan keju dan jalapeño. Hidangan ikonik ini ditemui secara tidak sengaja oleh Ignacio "Nacho" Anaya pada tahun 1943. Hidangan asal berasal dari bandar Piedras Negras, Coahuila, Mexico.

Ceritanya ialah isteri-isteri tentera A.S. yang ditempatkan di Fort Duncan di Eagle Pass berdekatan sedang dalam perjalanan membeli-belah di Piedras Negras. Selepas seharian membeli-belah, wanita-wanita ini tiba di restoran dan meminta makanan ringan.

Ketua chef, Ignacio Anaya, ketika itu gagal mengesan tukang masaknya yang tiba-tiba menghilangkan diri. Beliau mencipta makanan ringan baru untuk wanita-wanita yang kelaparan dengan menggoreng beberapa tortilla yang dipotong menjadi segi tiga. Kemudian beliau meletakkan atas kerepek jagung goreng tersebut dengan keju parut dan memasukkannya ke dalam ketuhar panas.

Akhirnya, beliau melengkapkan hidangan tersebut dengan lada jalapeño yang dihiris dan dijeruk dan dihidangkan kepada mereka. Hidangan ini mendapat sambutan di kalangan wanita dan menjadi popular di seluruh negara. Ramai pelanggan berpusu-pusu ke restorran itu untuk mencuba hidangan tersebut.

Catatan rekod terawal mengenai minuman arak bertarikh SM di Iran, arak dianggap sebagai salah satu minuman tertua di dunia. Ia mendapat perhatian dalam sejarah Mesir kuno dan Mesopotamia dan tersebar ke seluruh dunia.

Orang Mesir kuno mendokumentasikan proses pembuatan arak pada skrol papirus sekitar 5,000 SM apabila air ini digunakan semasa upacara keagamaan. Firaun memainkan peranan penting dalam mengarahkan jadual pembuatan arak dan pengedarannya kepada orang ramai.


5 Terowong Jalan Raya Terpanjang di Dunia

Negara kita ada beberapa terowong jalan raya yang terkenal, dengan terowong SMART yang terletak di Kuala Lumpur masih memegang gelaran terowong terpanjang kita dengan kepanjangan 4 kilometer..

Takhta ini bakal diambil alih Terowong ECRL Genting yang perancangannya dibina merentasi Banjaran Tititwangsa, mempunyai laluan sepanjang 16.39 kilometer keseluruhannya. Walaupun demikian, panjang tersebut belum layak untuk membolehkan terowong itu masuk ke dalam senarai 5 terowong terpanjang dunia. Hampir tapi tak cukup.

Berikut adalah lima terowong terpanjang dunia yang mampu membuatkan individu yang takut kawasan bertutup dan sempit, fobia ketika melaluinya.

Jika dibandingkan dengan semua terowong dalam senarai ini, Terowong Gotthard yang mengubungkan Goschenen dengan Airolo di Switzerland merupakan terowong paling lama beroperasi.

Terowong Gotthard dimulakan perancangan pembinaannya sejak awal dekad 1970-an sebelum dibuka kepada orang ramai pada tahun 1980. Dua buah lagi laluan terowong yang menempatkan jalan keretapi dibina selari dengan Terowong Gotthard, membentuk 3 terowong yang merentasi kawasan pergunungan Gotthard.

Apa yang unik, salah satu terowong keretapi yang dibina iaitu Gotthard Base Tunnel yang selamat menjalani fasa terakhir pembinaannya pada tahun 2016 - merupakan terowong laluan keretapi terpanjang dunia dengan jarak 57.09 km!

Manakala Terowong Gotthard atau nama rasminya 'The Gotthard Road Tunnel', 'hanya' mempunyai jarak 16.9 km - meletakkannya sebagai terowong laluan kenderaan kelima terpanjang dunia.

Terowong Jin Ping Shan mungkin bukanlah terowong paling panjang di dunia, tetapi terowong ini merupakan antara terowong paling dalam di dunia.

Dibina pada kedalaman 2.375 km daripada permukaan tanah di beberapa seksyen, laluan sepanjang 17.5 km ini direka bagi menghubungkan dua buah stesyen janakuasa hidro yang terletak di kawasan pergunungan Jin Ping iaitu Jin Ping I dan Jin Ping II - yang juga merupakan empangan terletak paling tinggi di dunia.

Terowong ini dibina bagi menggantikan jalan asal sedia ada sepanjang 150 km yang melalui sebuah sungai di sana yang digelar Sungai Yalong.

Ekoran keadaan bentuk muka bumi yang bergunung-ganang, proses penyelenggaraan laluan di sana menjadi sukar sehingga meninggikan risiko berlakunya kemalangan kepada penggunanya. Keseluruhan projek ini siap sepenuhnya pada tahun 2015, membentuk kompleks janakuasa ke empat terbesar di China

Merentasi kawasan pergunungan Qinling di Shaanxi, Terowong Zhongnanshan merupakan antara laluan penting di China, yang memerlukan seseorang memandu kira-kira 15 minit merentasi jarak sepanjang 18.02 km.

Pembukaan terowong ini yang berjaya dibuat pada bulan Januari tahun 2007 membolehkan masa perjalanan dari wilayah Xi'an ke bandar Xha yang sebelum itu mengambil masa lebih 3 jam, dipendekkan kepada hanya 40 minit - membentuk jaringan ekonomi serta menjimatkan kos.

Mula dibina pada tahun 2002, terowong ini direka dengan sistem pencahayaan yang dibuat khusus untuk memancarkan corak-corak berbeza bagi memastikan fokus pemandu tidak terjejas.

Pokok-pokok tiruan ditanam sepanjang laluan selain visual awan dipancarkan kepada siling terowong, bagi mencipta simulasi seolah ruangan dalaman terowong lebih luas berbanding sebenarnya.

Menghubungkan dua kawasan iaitu Ikebukuro dan Oi, Terowong Yamate mempunyai laluan perjalanan sejauh 18.2 km kesemuanya dibina di bawah tanah sedalam 30 meter daripada permukaan.

Dibuka secara laluan berkembar, projek ini pada mulanya digarap sebagai sebuah laluan bertingkat atas tanah sejak dekad 1970-an, namun diolah semula sebagai sebuah laluan terowong bawah tanah pada dekad 1990-an.

Rekaannya dipersetujui sebelum kerja-kerja pembinaan dimulakan pada tahun 1992, semuanya dibuat secara berperingkat. Fasa terakhir pembinaannya selesai pada bulan Mac tahun 2015.

Mirip dengan laluan terowong SMART kita, Yamate dikenakan caj tol daripada RM19.50 untuk kereta sehinggalah RM67.70 untuk kenderaan berat.

Terowong Laerdal adalah terowong terpanjang di dunia, menghubungkan ibu negara Norway, Oslo dengan Bergen, sebuah bandar pelabuhan yang penting pada jarak 24.51 km keseluruhannya.

Mula dibina pada tahun 1995, Terowong Laerdal selamat dibuka kepada orang ramai sejak tahun 2000 menjadi antara laluan terpenting dua bandar utama dan terbesar Norway sehingga kini; menelan belanja RM472 juta ringgit.

Sehingga kini penggunaan terowong ini tidak dikenakan sebarang caj laluan keluar masuk, disediakan kepada percuma. Oleh kerana jaraknya yang agak panjang untuk sebuah terowong, Laerdal direka kepada empat seksyen, dengan satu seksyen mempunyai jarak kira-kira 6 km.

Selepas melalui satu seksyen, pemandu akan melalui kawasan di mana cahaya semulajadi masuk. Rekaan ini dibuat bagi memastikan pemandu tidak tertidur sepanjang mereka memandu dalam Laerdal.


7 Gempa Bumi Paling Dahsyat Pada Abad ke 21

Bencana alam adalah antara perkara semulajadi yang paling ditakuti semua penduduk di Bumi. Antara bencana alam yang banyak kali berlaku adalah gempa bumi, terutamanya di kawasan dunia yang lebih terdedah dan kerap mengalaminya. Syukurlah negara kita Malaysia tidak mengalaminya.

Ia berlaku apabila blok lapisan planet bergerak melepasi satu sama lain, seperti yang telah berrlaku sepanjang sejarah dunia. Walaupun kita baru lebih 20 tahun memasuki abad ke-21, lebih daripada 657,000 orang telah terkorban akibat gempa bumi. Ramai lagi yang telah cedera dan hilang tempat tinggal.

Dahulu kami pernah menulis senarai gempa bumi paling dahsyat pernah direkodkan. Maka artikel kali ini kami akan senaraikan kejadian gempa bumi paling dahsyat di abad ke 21 sehingga kini. Tidak mustahil gempa bumi yang lebih kuat boleh terjadi pada abad ke 21 ini.

Gujarat ialah sebuah wilayah di India, dan terletak di barat laut negara itu bersempadan dengan Pakistan. Pada 26 Januari 2001, hari yang sama orang di India menyambut Hari Republik memperingati penciptaan Republik India pada tahun 1950, gempa bumi berukuran 7.7 pada skala Richter melanda wilayah itu.

Pusat gempa adalah sebuah bandar bernama Bhuj, terletak di sebelah India sempadan India-Pakistan. Ia dirasai di barat laut India dan sebahagian kawasan di Pakistan. Gempa itu membunuh 20,085 orang dan mencederakan lebih 150,000 yang lain.

Gempa bumi Tohoku adalah yang paling kuat pernah melanda Jepun dalam sejarah rekod negara itu. Gempa itu berlaku pada 11 Mac 2011 dengan kekuatan 9.0 magnitud. Pusat gegaran bukan di darat, tetapi di Lautan Pasifik Utara, 130 km dari bandar Sendai yang terletak di bahagian utara Honshu, pulau terbesar Jepun.

Gempa itu mencetuskan tsunami dengan ombak setinggi 132 kaki. Pada akhirnya, 20,896 orang kehilangan nyawa mereka dan 450,000 kehilangan tempat tinggal. Gempa bumi dan tsunami yang menyusulinya turut mencetuskan satu lagi bencana iaitu kehancuran nuklear di Loji Kuasa Nuklear Fukushima Daichii.

Iran tidak asing dengan kejadian gempa bumi dan pada 26 Disember 2003, gempa bumi berlaku di bandar Bam, yang menempatkan kira-kira 97,000 orang. Gempa bumi itu, dengan magnitud 6.6 adalah yang paling kuat melanda negara itu dalam tempoh 30 tahun. Korban akibat bencana itu berjumlah 26,271, walaupun beberapa anggaran meletakkan jumlah ini lebih tinggi.

Gempa bumi itu turut memusnahkan semua hospital dan pusat kesihatan di kawasan itu di mana sehingga 30,000 orang cedera. Di samping itu, 75,000 orang kehilangan tempat tinggal. Pakar telah menyalahkan kaedah pembinaan bangunan yang lemah dan peraturan yang longgar untuk jumlah korban yang tinggi ini.

Pada pagi 8 Oktober 2005, gempa bumi sekuat 7.6 magnitud menggegarkan utara Pakistan. Pusat gempa adalah di bandar bernama Muzaffarabad, ibu kota Kashmir yang dikuasai Pakistan. Jumlah korban berjumlah 87,351 orang. Tambahan 38,000 orang cedera dalam bencana itu, dan berjuta-juta kehilangan tempat tinggal.

Di samping itu, kira-kira 780,000 bangunan sama ada musnah sama sekali atau rosak dan tidak dapat dibaiki. Dianggarkan kira-kira 3.5 juta orang terjejas secara langsung atau tidak langsung oleh kejadian gempa bumi di Kashmir pada tahun 2005 ini.

Sichuan ialah sebuah wilayah Republik Rakyat China dan terletak di barat daya negara itu. Pada 12 Mei 2008, gempa bumi dengan magnitud 7.9 melanda kawasan tengah wilayah itu. Pusat gempa adalah Dujiangyan, sebuah bandar dengan populasi lebih 660,000.

Apabila ia selesai, kira-kira empat perlima daripada struktur di kawasan yang terjejas telah roboh. Seluruh kampung dan pekan musnah. Jumlah orang yang terkorban akibat gempa itu ialah 87,587 orang. Hampir 375,000 orang turut cedera dalam bencana itu, dan berjuta-juta kehilangan tempat tinggal.

Pada 12 Januari 2010, gempa bumi sekuat 7.0 magnitud menggegarkan negara Haiti, negara termiskin di hemisfera barat. Pusat gempa terletak hanya 15 batu (25 km) barat daya ibu negara dan bandar terbesar, Port-au-Prince. Ia merupakan gempa bumi terkuat yang melanda negara itu sejak abad ke-18.

Gegaran susulan yang kuat turut menyusuli gegaran awal. Apabila semuanya selesai, sekurang-kurangnya 160,000 orang terkorbn. Dianggarkan 3 juta orang, kira-kira satu pertiga daripada penduduk Haiti terjejas oleh gempa itu. Sat juta penduduk pula telah kehilangan tempat tinggal.

Gempa bumi terburuk dalam abad ke-21 setakat ini berlaku pada 26 Disember 2004. Pusat gempa adalah di Lautan Hindi. Walau bagaimanapun, bukan gempa bumi yang mengakibatkan kematian 227,898 orang, tetapi tsunami besar yang terbentuk daripada gempa bumi itu.

Gempa yang direkodkan ketika itu mempunyai magnitud 9.1 pada skala Richter, salah satu gempa bumi terkuat dalam rekod. Ia mencetuskan tsunami besar yang melanda pantai dari Indonesia di Asia Tenggara, sehingga ke pantai timur Afrika. Hanya dalam beberapa jam, ratusan ribu orang kehilangan nyawa.


5 Negara Yang Masih Membenarkan Hubungan Cinta Manusia dan Haiwan

Kes-kes aneh berkenaan individu terutamanya lelaki yang memilih untuk mengadakan persetubuhan luar tabii dengan haiwan, walaupun jarang berlaku - pasti ada sekali dua dilaporkan media negara kita.

Kes terbaru melibatkan seorang warga emas dari Kuala Kubu Bharu menggemparkan kita semua, setelah lelaki yang 'menjalinkan' hubungan aneh dengan seekor kambing betina didakwa di bawah seksyen 377 Kanun Keseksaan. Jika sabit kesalahan, lelaki itu boleh dipenjarakan sehingga 20 tahun, didenda juga disebat.

Kita bernasib baik duduk di negara yang menjadikan tabiat luar tabii itu satu jenayah, kerana itu adalah sesuatu yang sepatutnya dilakukan manusia normal. Tetapi ada atau tidak negara yang membenarkan hubungan seksual manusia dan haiwan dalam aspek undang-undang? Ada.

Kita mulakan senarai aneh kita dengan menceritakan berkenaan satu undang-undang aneh di Mexico.

Di sana wujud beberapa kawasan khas yang diistilahkan sebagai 'zon toleransi' atau zona de tolerancia sejak tahun 1918 di mana segala aktiviti gelap melibatkan pelacuran dan apa saja kelakuan seksual dibenarkan.

Dua daerah paling terkenal adalah Tijuana, yang terkenal sebagai destinasi pelancongan terkenal dunia serta sebuah kawasan kecil dinamakan Boystown, terletak di pekan Nuevo Laredo - tidak jauh dari sempadan negeri Texas, Amerika Syarikat.

Boystown terkenal bukan sahaja sebagai pusat aktiviti pelacuran di kalangan rakyat Amerika Syarikat, kerana reputasi Boystown bukan saja terhenti di situ. Salah satu tarikan utama Boystown yang sudah menjadi tradisi bagi mereka yang 'berani', adalah menyertai pertunjukan yang dinamakan sebagai The Donkey Show.

Pertunjukan tersebut adalah persembahan secara langsung di atas pentas di mana seorang wanita akan menjalankan persetubuhan secara terbuka dengan seekor keldai jantan untuk tontonan semua. Ramai yang pada awalnya gembira untuk melihat perkara sejijik itu, akhirnya pulang dengan rasa simpati serta mempersoalkan diri sendiri.

Ramai meletakkan negara Finland sebagai model pendidikan yang baik, tetapi tidak ramai yang secara terbuka mahu membicarakan sisi gelap negara itu.

Antara perkara paling aneh yang dibenarkan Finland dari segi undang-undang, adalah membenarkan hubungan seks di antara manusia dengan haiwan peliharaan mereka berlaku.

Ini bermakna di Finland, seseorang boleh bersetubuh dengan haiwan kesayangan mereka tanpa perlu rasa bimbang ditangkap.

Garis panduannya jelas; hubungan itu dibenarkan selagi mana ianya berlaku tanpa paksaan, maksudnya dilakukan secara rela agaknya. Seseorang individu tidak boleh menjalankan hubungan seks dengan haiwan peliharaannya sehingga menyebabkan kecederaan berlaku.

Undang-undang Finland pada asalnya melarang hubungan sebegini rupa dilakukan, tetapi pindaan pada tahun 1971 membenarkannya berlaku.

Alasan kerajaan Finland untuk membenarkannya mudah; kebenaran ini perlu bagi membolehkan mana-mana individu yang gagal mendapat pasangan atau hidup kesunyian mempunyai jalan pilihan bagi melampiaskan nafsu mereka secara selamat.

Sehingga ke hari ini, hanya 3 negara Eropah sahaja masih membenarkan hubungan kelamin manusia dengan haiwan terus berlaku. Kami sudah menceritakan tentang Finland. Apa yang anehnya tentang Hungary?

Hungary merupakan antara negara paling lemah dari aspek undang-undang berkenaan perlindungan haiwan tidak mempunyai akta yang meletakkan apa saja perlakuan seksual melibatkan haiwan sebagai satu jenayah.

Anda boleh menyimpan dan mengedar video pornografi zoofilia secara terbuka tanpa ada sebarang tindakan boleh diambil kepada anda, di negara itu.

Bagaimanapun masyarakat Hungary memilih jalan lebih ekstrim, bergelar negara pengeksport terbesar dunia selain Brazil dalam penghasilan video-video lucah hubungan luar tabii di antara manusia dengan haiwan!

Hasil daripada industri itu jugalah industri gelap pusat-pusat pelacuran melibatkan haiwan dibuka bagi menampung permintaan yang ada. Antara haiwan yang sering dijadikan mangsa adalah kambing, kucing dan juga anjing.

Setiap kali tiba musim kejohanan Piala Dunia, wajah gadis-gadis dari Brazil yang cantik hadir menyokong pasukan bola sepak mereka seringkali dikongsikan media.

Pasti agak memeranjatkan bukan sekiranya kami katakan hubungan lelaki dengan haiwan di Brazil adalah sesuatu yang sering dilaporkan.

Dalam satu kajian yang dijalankan di Brazil melibatkan 492 responden lelaki berusia di antara 18 sehingga 80 tahun, didapati lebih 35% daripada mereka mengakui pernah menjalinkan hubungan dengan haiwan.

Lebih malang, hasil daripada perlakuan mereka itu ramai di antara mereka telah mengalami masalah kanser zakar. Itu satu masalah besar di Brazil; kanser zakar akibat jangkitan seksual dengan haiwan!

Apa yang lebih mengejutkan? Kejadian hubungan kelamin di antara lelaki yang berjaya ditemuduga dengan haiwan seperti kuda betina, lembu, khinzir dan ayam (ayam pun mereka sapu!) biasanya dijalankan secara berkumpulan atau dalam bahasa mudahnya gangbang; menyebabkan transmisi jangkitan mudah berlaku sesama mereka.

Sesuatu yang tak ramai tahu, di beberapa kawasan di Colombia - seks dengan keldai adalah satu tradisi biasa bagi sesetengah ahli masyarakat mereka.

Tradisi ini pula diajar oleh bapa kepada kanak-kanak lelaki bagi mematangkan mereka dari aspek seksualiti.

Bagi penduduk di Tierra Baja, Cartagena, sebuah pekan pesisiran pantai di Colombia -seks dengan keldai merupakan satu lumrah biasa walaupun amalan ini dikecam hebat masyarakat Colombia lain.

Diajar kepada remaja lelaki sejak usia 13 tahun untuk mengelakkan mereka daripada terjerumus menjalankan kegiatan seks dengan wanita atau selalu melakukan onani akibat dorongan nafsu, penduduk di sana melihat hubungan seks dengan keldai sebagai satu alternatif yang lebih baik.

Ekoran daripada tradisi itu jugalah wujud pembekal-pembekal keldai yang akan menyediakan haiwan tersebut serta ruangan yang selamat, bagi membolehkan remaja-remaja tadi melampiaskan nafsu mereka.

Walaupun begitu, adalah menjadi satu kesalahan sekiranya ibu bapa memaksa anak-anak mereka melakukannya tanpa kerelaan anak mereka.

Ada juga pelanggan datang dari kalangan dewasa disebabkan oleh sudah terbiasa dengan 'kenikmatan' yang mereka rasai semasa kecil, yang dikatakan mampu membuat mereka ketagih serta sukar menjalinkan hubungan dengan wanita.


Kisah Satu Keluarga Yang Hanyut di Lautan Pasifik Selama 38 Hari Dalam Sampan

Kapal yang dinaiki sebuah keluarga nahas akibat dilanggar sekumpulan paus pembunuh dan mereka hanya sempat menyelamatkan diri menggunakan sebuah dingi (bot keselamatan kecil). Selama lebih sebulan mereka hanyut di tengah Lautan Pasifik tanpa sebarang makanan atau air minuman.

Bunyinya seakan-akan kisah fiksyen dalam filem pengembaraan Hollywood. Namun, itu adalah realiti yang berlaku pada keluarga Dougal Robertson semasa mereka membuat pelayaran mengelilingi dunia pada tahun 1971.

Dougal merupakan seorang pelaut yang sudah bersara pada tahun 1970 dan mula mengusahakan ladang tenusu di Meerbrook, Staffordshire, England. Dia hidup bersama isterinya, Lyn, serta cahaya mata mereka iaitu Douglas, Anne dan pasangan kembar bernama Neil dan Sandy.

Dalam satu temu ramah, Douglas memberitahu, pada mulanya ayah mereka ingin membawa mereka mengelilingi dunia menaiki bot dalam usaha mendidik mereka untuk belajar erti kehidupan sebenar kerana hidup mereka sebelum itu dikatakan amat terasing.

Selaku ketua keluarga, Dougal membuat keputusan drastik untuk menjual ladang miliknya dan menggunakan kesemua wang simpanan untuk membeli sebuah kapal skuner 13 meter yang diberi nama Lucette. Mereka memulakan pelayaran tanggal 27 Januari 1971 dari pelabuhan Falmouth, Cornwall.

Menurut Douglas, Dougal tidak melakukan sebarang persiapan sebelum berlayar. Bahkan dia langsung tiada inisiatif untuk berlatih mengemudi kapal di kawasan perairan berhampiran sebelum memulakan pengembaraan.

Douglas masih ingat dengan jelas pada hari kejadian, bapanya begitu gembira menghentak-hentakkan kaki ke lantai kapal sambil menjerit "Yee-haa!" Dia sungguh teruja menjalani impian terbesar dalam hidupnya.

Keempat-empat anak Dougal dapat merasai tiupan angin dan percikan air ke muka sejurus kapal berlayar. Mereka mula sedar yang itu bukanlah sebuah perjalanan yang mudah dan mereka mungkin berhadapan dengan pelbagai cabaran.

Selama hampir setahun setengah keluarga itu berlayar merentasi Lautan Atlantik sambil berhenti di beberapa pelabuhan Caribbean.

Setelah 17 bulan berlayar, kapal yang dinaiki tiba-tiba dihentam oleh sekumpulan paus pembunuh berhampiran Kepulauan Galapagos di Laut Pasifik. Seluruh kapal bergegar dengan kuat dan lunasnya dipercayai retak setelah mereka terdengar bunyi seakan-akan sebatang pokok dipatah dua.

Douglas terdengar bunyi percikan air di belakangnya dan mendapati tiga ekor paus pembunuh yang sedang mengekori kapal mereka. Walaupun pada hakikatnya paus pembunuh dilaporkan tidak mendatangkan ancaman pada manusia, namun Douglas yang masih dalam usia remajanya berasa sangat takut sekiranya dibaham oleh paus-paus ganas tersebut.

Enam beranak itu termasuk seorang lagi pengembara tumpang bernama Robin Williams yang dijemput menyertai mereka sebelumnya kemudian berebut-rebut menaiki sebuah bot keselamatan kecil.

Menurut Douglas, bot keselamatan kecil itu mempunyai kapasiti maksimum seramai 10 orang tetapi hanya selesa jika dinaiki lima orang sahaja. Mereka juga mempunyai alat mengepam untuk membuatkan bot itu terapung tetapi rosak setelah beberapa kali digunakan.

Maka, Douglas terpaksa meniup bot keselamatan itu menggunakan mulutnya. Menurut Douglas lagi, mereka dilanda pelbagai masalah sejak mula menaiki bot keselamatan itu.

Dougal Robertson mempunyai idea untuk melayari bot keselamatan itu ke tengah Laut Pasifik agar dapat menggunakan arus untuk balik ke Amerika.

Mereka hanya mempunyai beberapa bekalan air dan makanan yang sempat dibawa termasuklah roti kering, biskut, bawang dan buah-buahan. Walau bagaimanapun, bekalan itu hanya mampu menampung keperluan mereka selama enam hari sahaja.

Mereka mula menadah air hujan serta memburu penyu dan ikan untuk terus bertahan. Menurut Douglas, penyu merupakan diet utama mereka. Mereka akan minum darah penyu jika tiada air dan menjemur daging haiwan itu untuk dimakan.

Setelah 16 hari hanyut di lautan, bot keselamatan itu tidak dapat digunakan lagi. Mereka terpaksa berpindah menggunakan sebuah bot keselamatan yang jauh lebih kecil sepanjang 10 kaki yang dinamakan Ednamair. Mereka bergilir-gilir untuk duduk di bahagian bot yang kering.

Setelah 38 hari terkandas di laut, Dougal dan anak kapalnya akhirnya ditemui oleh sebuah bot nelayan Jepun yang dinamakan Toka Maru II pada 23 Julai 1972 setelah terlihat isyarat kecemasan mereka.

Douglas berkata, kapal perang yang dinaiki bapanya ketika Perang Dunia Kedua pernah ditenggelamkan Jepun di Sri Lanka pada tahun 1942. Namun, orang Jepun jugalah yang menyelamatkan nyawa mereka sekeluarga pada tahun 1972.

Bapanya akhirnya membuang perasaan bencinya terhadap Jepun dan menganggap pengalaman belayar serta hanyut di laut itu sebagai sesuatu yang berbaloi.

Sebelum meninggal dunia akibat barah pada 1992, Dougal Robertson sempat menulis buku berjudul Survive the Savage Sea mengenai pengalamannya. Buku itu kemudian menjadi ilham kepada filem dengan tajuk yang sama.

Malah, Dougal menggunakan keuntungan buku itu untuk membeli sebuah bot baru. Dia kemudian belayar dan tinggal di Mediterranean sementara isterinya, Lyn tinggal di England.

Douglas pula menyertai tentera laut sebelum menjadi seorang akauntan. Keluarga Robertson telah mendermakan sampan Ednamair kepada Muzium Maritim Negara di Falmouth, Cornwall.

Pada 2008, Douglas menulis bukunya sendiri berjudul The Last Voyage of the Lucette kerana merasakan buku bapanya tidak menceritakan tentang sumbangan ahli keluarga yang lain ketika hanyut di laut.

Menurut Douglas, dia tidak pernah menyesal mengikuti bapanya belayar di laut walaupun pengembaraan itu hampir meragut nyawa mereka sekeluarga.


7 Insiden Tanah Runtuh Paling Dahsyat Yang Pernah Direkodkan

Bencana atau insiden tanah runtuh boleh berlaku di mana-mana sahaja yang terdapat kawasan bukit dan gunung. Tanah runtuh merujuk kepada sebarang bentuk pergerakan jisim yang dicirikan oleh pergerakan batu, tanah, atau serpihan lain menuruni bukit dibantu oleh graviti.

Tanah runtuh boleh berlaku di bawah air yang mengakibatkan tanah runtuh di dasar laut. Walaupun majoriti tanah runtuh yang dialami di seluruh dunia disebabkan oleh pelbagai faktor, pencetus terbesar adalah kewujudan air yang berlebihan seperti ketika musim hujan.

Di Malaysia juga, kita seringkali menyaksikan kejadian tanah runtuh apabila musim hujan tiba dan hujan turun dengan lebatnya untuk beberapa hari. Kali ini kami ingin kongsikan 7 kejadian tanah runtuh paling dahsyat yang pernah direkodkan di dunia yang mengakibatkan kehilangan banyak nyawa manusia.

Pada Disember 1941, penduduk Huaraz, sebuah bandar Peru di wilayah Ancash, awalnya langsung tidak menyangkan glasier yang berundur di atas bandar mereka  akan mendatangkan malapetaka kepada penduduknya dan meragut ribuan nyawa yang tinggal di bandar tersebut.

Sejurus sebelum subuh pada 13 Disember 1941, bencana melanda bandar Peru ini apabila tanah runtuh mengakibatkan ais glasier terhempas ke Tasik Palcacocha, menghasilkan ombak besar yang memusnahkan sepenuhnya empangan di tasik itu. Akibatnya, sejumlah besar air yang sarat dengan lumpur, batu dan ais, ke lembah di bawah dengan daya yang luar biasa tinggi.

Satu lagi empangan di Tasik Jircacocha berhampiran juga dipecahkan oleh air glasier yang mengalir, mengakibatkan air yang mengali keluar dari kedua-dua tasik itu membanjiri bandar Huaraz dan tragedi ini telah meragut lebih 5,000 nyawa

Gunung Kelud, di Jawa Timur, Indonesia, cukup terkenal sebagai gunung berapi yang sangat aktif dan berbahaya dan telah meletus kira-kira 30 kali pada masa lalu membunuh beribu-ribu orang. Salah satu letusan paling dahsyat gunung berapi ini berlaku pada 19 Mei 1919.

Pada haritu terserbut, lebih 38 juta meter padu air dikeluarkan dari tasik kawah gunung berapi yang telah mengumpul sejumlah besar sedimen dan membentuk lahar maut. Lahar bergerak menuruni gunung dengan halaju yang tinggi dan menghanyutkan dan menenggelamkan semua rumah dan penduduk tempat yang berada di laluannya.

Salah satu bencana alam terburuk dalam sejarah India berlaku pada Jun 2013, apabila banjir kilat yang mengorbankan kira-kira 5,700 orang di negeri Himalaya, Uttarakhand. Hujan monsun yang tidak henti-henti dikatakan sebagai penyebab utamanya.

Walau bagaimanapun, sebilangan ahli alam sekitar, saintis, dan orang awam yang berpendidikan berpendapat sebaliknya. Menurut mereka, campur tangan manusia yang tidak bertimbang rasa dalam ekosistem gunung Himalaya telah menyebabkan ekosistem itu sangat rapuh dan terdedah kepada bencana.

Pelancongan yang tidak terkawal di rantau ini telah menggalakkan pertumbuhan pesat hotel, jalan raya dan kedai di seluruh wilayah tanpa menghiraukan undang-undang alam sekitar dan tuntutan ekosistem. Tumbuhnya empangan hidroelektrik di Uttarakhand juga merupakan satu lagi faktor penting yang bertanggungjawab terhadap kerosakan alam sekitar.

Hujan lebat sebelum ini telah direkodkan di wilayah itu yang turut menyebabkan banjir kilat, tetapi kemusnahan yang dihasilkan pada 2013 adalah luar biasa. Dipercayai air banjir tidak mempunyai alur keluar kerana kebanyakan laluan yang dilalui air sebelum ini kini tersumbat oleh pasir dan batu.

Pada bulan Mei 1970, gempa bumi mencetuskan satu siri besar tanah runtuh dan gelongsoran batu dan salji yang menimbus bandar Yungay dan Ranrahirca di Peu. Hampir 22,000 orang terkorban dalam bencana alam ini.

Saliran runtuhan itu menempuh jarak 16.5 kilometer. Ia akhirnya membawa 50-100 juta meter padu air, lumpur, dan batu yang sampai ke perkampungan Yungay dan menenggelamkan dan menimbus semua hidupan di bawahnya.

Sebuah gunung berapi yang tidak aktif, Nevado del Ruiz di Tolima, Colombia, tiba-tiba hidup pada 13 November 1985, mendatangkan malapetaka di kampung dan pekan berhampiran dan membunuh seramai 23,000 orang. Aliran piroklastik dari kawah gunung berapi telah mencairkan glasier di gunung itu dan menghantar lahar maut, tepu dengan lumpur, ais, salji, dan serpihan gunung berapi.

Lahar ini kemudiannya menuruni gunung dengan kelajuan yang membunuh ke arah kawasan perumahan betul-betul di bawahnya. Lahar tidak lama kemudian menyelubungi bandar Armero, membunuh beribu-ribu orang di sana dan beberapa bandar berdekatan lain seperti Chinchiná.

Musim Sejuk 1999 menyaksikan hujan lebat yang luar biasa di negeri Vargas Venezuela. Hujan itu mencetuskan beberapa siri banjir kilat besar dan kecil serta aliran serpihan yang meragut kira-kira 30,000 nyawa di wilayah itu.

Seperti yang dianggarkan, kira-kira 10% penduduk Vargas terkorban dalam bencana ini. Seluruh bandar Carmen de Uria dan Cerro Grande lenyap sepenuhnya di bawah dasar lumpur, dan sejumlah besar rumah dihanyutkan ke lautan berdekatan.

Gempa bumi di Haiyuan pada mangnitud 8.5 skala Ritcher adalah gempa bumi kedua paling dahsyat di dunia pada Abad ke-20. Ia menjana satu siri 675 tanah runtuh besar yang menyebabkan kemusnahan besar-besaran kepada nyawa dan harta benda.

Bencana alam yang melanda daerah luar bandar Haiyuan pada petang 16 Disember 1920 ini dikatakan meragut lebih 100,000 nyawa. Selain itu, ia merosakkan kawasan seluas kira-kira 20,000 kilometer persegi. Kawasan yang paling teruk terjejas termasuk pusat gempa bumi di Daerah Haiyuan di kawasan yang kini dikenali sebagai Wilayah Autonomi Ningxia Hui, serta wilayah Gansu dan Shaanxi.

Daerah Haiyuan sahaja kehilangan lebih daripada 50% penduduknya dalam bencana itu. Salah satu tanah runtuh juga telah menimbus seluruh kampung di Daerah Xiji.


Kisah Saintis Pertama Dikecam Kerana Mengkritik Gula

Ahli sains seringkali dijulang berikutan sumbangan mereka dalam menambahbaik kehidupan manusia sejagat.

Di sebalik kisah-kisah ketokohan ahli-ahli sains meneroka bidang masing-masing, wujud cerita-cerita konspirasi kurang enak berkenaan pertelagahan di antara saintis yang berbeza pendapat. Anda pernah dengar nama Profesor John Yudkin?

Pasti ramai yang menggelengkan kepala. Ini kerana sepanjang karier beliau, Yudkin melawan arus pandangan perdana saintis lain mendedahkan risiko dan bahaya penggunaan gula dalam diet kita.

Malangnya, usaha beliau gagal walaupun apa yang dia perjuangkan sendirian, mampu menyelamatkan kita semua.

Pada dekad 1950-an, pakar-pakar sains sedunia khasnya dalam bidang pemakanan berpecah kepada dua kumpulan pendapat.

Majoriti penyelidik berpandangan masalah kesihatan yang berpunca dari tabiat pemakanan seperti obesiti dan koronari jantung, berlaku disebabkan oleh pengambilan lemak berlebihan dalam makanan.

Walaupun begitu, satu kumpulan kecil lagi berpandangan bahawa lemak bukanlah bahan yang patut dipersalahkan - sebaliknya gula.

Antara saintis paling lantang menyuarakanpendapat ini adalah Profesor John Yudkin, seorang ahli perubatan pemakanan yang banyak mengeluarkan kajian berkenaan diet dan khasiat pemakanan seimbang.

Yudkin adalah seorang Yahudi Ortodoks, berhijrah mengikut keluarganya ke London terpaksa melarikan diri dari menjadi mangsa penghapusan etnik di Russia. Nasib beliau baik dia dapat belajar dengan sempurna sejak usia muda.

Yudkin mula serius menceburi bidang perubatan semasa belajar peringkat doktor di Cambridge University. Selepas tamat pendidikan, Yudkin bekerja sebagai pengajar dan pengarah fakulti perubatan universitinya, serta mula menjalankan kajian berkenaan kesan vitamin dalam diet.

Hasil daripada kajian itulah Yudkin menyedari kebanyakan dapatan kajian sains berkenaan tabiat pemakanan zaman tersebut, gagal benar-benar mengambil kira faktor-faktor luaran kepada seorang individu seperti pengaruh masyarakat, dalam membentuk tabiat pemakanan sihat yang berkesan.

Nama beliau mula disebut selepas Yudkin giat mempromosikan diet rendah karbohidrat bagi membantu mengawal berat badan seseorang; gula menjadi sasaran utama serangan beliau.

Bagaimanapun pendapat itu ditentang keras kumpulan penyelidik arus perdana lain serta pengeluar-pengeluar produk makanan yang mula popular pada zaman tersebut.

Dalam jurnal tulisannya berjudul 'Diet and Coronary Thrombosis', Prof. John Yudkin membentangkan pendapatnya yang menyanggah pandangan popular bahawa majoriti kematian disebabkan masalah koronari jantung berpunca daripada lemak.

Yudkin juga secara terbuka menghentam penyelidik lain dalam jurnalnya, mendakwa bahawa kebanyakan saintis era tersebut hanya menggunakan data yang selari dengan hipotesis mereka, untuk membuktikan mereka benar.

Berdasarkan data kajiannya daripada tahun 1928 sehinggalah yang terbaru ketika itu dalam tahun 1952, Yudkin membuktikan wujud hubungan besar antara tabiat pengambilan gula yang pada ketika itu agak bernilai hanya mampu dimiliki golongan berkemampuan, dengan kadar pertambahan kes koronari trombosis pada bahagian jantung seseorang.

Namun begitu pendapat Yudkin ini yang jelas membantah hasil dapatan popular penyelidik lain sezamannya. Mereka ini terus berpegang bahawa pengambilan bahan berlemak hasil tenusu seperti mentega, susu dan keju adalah punca banyak masalah kesihatan ahli masyarakat mereka.

Pertembungan pendapat berbeza mula menyebabkan Yudkin disisihkan daripada perbincangan melibatkan sains pemakanan, walaupun jelas dari segi kredibiliti Yudkin cukup arif dalam bidangnya.

Populariti gula sebagai bahan perasa makanan dan minuman menampakkan peningkatan ketara tahun ke tahun, menimbulkan kegusaran kepada Yudkin. Tabiat makanan masyarakat dunia juga semakin lama semakin meletakkan gula sebagai salah satu kepentingan dalam menu.

Pendapat Yudkin dikritik banyak pihak yang mendakwa kajian Yudkin tiada asas serta dakwaan tanpa bukti kukuh.

Seteru utamanya adalah seorang penyelidik bereputasi tinggi bernama Ancel Keys yang mula mengeluarkan kritikan balas, memperlekehkan pandangan utama Yudkin serta terus menggiatkan kesedaran orang ramai tentang bahaya pengambilan lemak, berbeza berbanding amaran Yudkin.

Keys adalah nama besar setelah dia menjadi pakar utama rujukan kerajaan Amerika Syarikat, yang mencari solusi kepada masalah jantung dihadapi (bekas) Presiden Amerika Syarikat, Dwight Eisenhower. Eisenhower mengalami serangan jantung pada tahun 1955, membolehkan Keys dilantik sebagai penasihat kesihatan rasmi.

Cadangan utama Keys berdasarkan kajian beliau, adalah untuk Eisenhower menjaga pengambilan lemak dalam makanan. Keys juga dipanggil membentangkan hasil kajiannya ke serata dunia, memulakan kempen pemakanan rendah lemak kepada masyarakat awam.

Yudkin memilih untuk tidak menghiraukan apa yang berlaku sebaliknya meneruskan kajiannya. Sehinggalah tahun 1972 apabila buku tulisannya yang berjudul "Pure, White and Deadly' diterbitkan.

Buku tulisan Yudkin (juga diberikan judul 'Sweet and Dangerous') memperjelaskan tentang bahaya pengambilan gula dalam diri manusia dan ini adalah satu pandangan yang mendahului zaman.

Lebih memeranjatkan, Yudkin dalam tulisannya turut mendedahkan secara terbuka penglibatan saintis-saintis lain dan serta syarikat-syarikat pengeluar produk yang mahu menyogoknya, mahu dia mendiamkan diri.

Tindakan mencipta musuh melalui buku ini mula menyebabkan fokus sasaran pada Yudkin menjadi lebih besar. Saintis-saintis pemakanan dengan kerjasama syarikat pengeluar makanan mula mengeluarkan belanja lebih besar, menjalankan kajian baru semata-mata untuk menutup semua 'tohmahan' yang dibuat Yudkin.

Kajian serta pendapat Yudkin berjaya dimatikan sebarannya melalui media dan media cetak, dengan pihak-pihak berkepentingan terus menyebarkan mesej tentang bahaya lemak tanpa mahu menuding jari kepada pengambilan gula sebagai punca sebenar, dek takut hilang kredibiliti masing-masing.

Namun lama-kelamaan tahap kesedaran orang ramai timbul sedikit demi sedikit.

Hasil daripada amaran awal Yudkin yang telah dibunyikan sejak tahun 1957 lagi, masyarakat dunia mengambil masa lebih daripada 3 dekad sebelum menyedari secara khusus kesan negatif gula yang menyumbang kepada masalah obesiti serta pengaruh buruknya kepada jantung.

Badan Kesihatan Sedunia (WHO) hanya pada tahun 2003 mula mengeluarkan garis panduan pengambilan gula bagi membantu seseorang mengekalkan tahap kesihatan optimum.

Enam tahun selepas itu, sebuah video tular di Youtube kembali mempopularkan nama mendiang Yudkin yang ketika itu telah meninggal dunia kepada orang ramai.

Seorang pakar kanak-kanak bernama Robert Lustig menjadikan kajian berkenaan masalah obesiti di kalangan individu awal usia sebagai fokus kerjaya.

Beliau mendapati punca utama kebanyakan kanak-kanak zaman sekarang mudah mendapat penyakit adalah disebabkan pengambilan gula yang tinggi.

Dalam ceramahnya yang tular, Lustig memperjelaskan risiko berkenaan tabiat pengambilan gula serta semua dapatan kajian yang diperolehi, menamakan dua rujukan utama yang beliau sifatkan sangat mendahului zaman sebagai rujukan utama membantu beliau; kajian terawal John Yudkin yang diterbitkan pada tahun 1957 serta buku tulisannya.

Lustig memberikan kredit besar kepada buku tulisan Yudkin kerana bagi beliau, Yudkin telah nampak isu dan masalah yang bakal timbul berdekad-dekad lamanya serta telah berusaha memberikan amaran kepada dunia.

Lustiq memuji semua usaha Yudkin dalam menyedarkan orang ramai berkenaan bahaya gula, tetapi sayangnya sehingga ke hari ini gula kekal menjadi antara ramuan utama dalam diet orang ramai - kekal menjadi punca masalah jantung yang semakin kerap dihadapi masyarakat moden.

Profesor John Yudkin menjalani persaraan setahun sebelum bukunya diterbitkan dan berhenti daripada mengajar pada tahun 1974. Dia meninggal dunia pada tahun 1995 di London, dilupakan sumbangannya kerana pada ketika itu dianggap tiada bernilai.

Hanya dalam tempoh dua dekad kebelakangan ini penyelidik sains mula mempelajari tentang amaran yang sudah dibunyikan lebih awal oleh Yudkin. Kini sudah semakin banyak usaha pengeluar produk makanan dan minuman untuk mengehadkan jumlah gula dalam produk mereka.

Persoalannya - adakah usaha itu memadai atau hanya sekadar usaha ibarat melepaskan batuk di tangga, asalkan produk terus terjual seperti biasa?

Inilah kisah konspirasi di antara saintis, bagaimana kita diajar untuk peka tentang lemak berbanding gula.


6 Negara Yang Mempunyai Kapal Selam Nuklear

Keupayaan ketenteraan negara-negara di seluruh dunia telah berkembang daripada kapal laut kecil kepada kapal selam berkuasa nuklear yang mempunyai keupayaan luar biasa jika dibandingkan dengan kapal selam biasa kerana mereka mampu berada di bawah air selama beberapa minggu atau bahkan bulan.

Kapal selam nuklear lebih berkuasa daripada kapal selam berkuasa diesel kerana reaktor nuklear kuasa mereka. Reaktor nuklear berjalan selama bertahun-tahun tanpa perlu mengisi minyak seperti kapal selam berkuasa diesel.

Perkembangan dalam sektor nuklear telah membolehkan banyak negara membina kapal selam berkuasa nuklear untuk mempertahankan sempadan mereka. Kali ini, mari lihat beberapa negara yang mempunyai kapal selam berkuasa nuklear. Kerana harganya yang terlalu tinggi, tidak banyak negara yang mampu memilikinya.

Penyenaraian negara ini dalam senarai ini sememangnya tidaklah mengejutkan kerana mereka sememangnya sentiasa berbelanja besar untuk ketenteraan mereka. Amerika Syarikat mempunyai beberapa kapal selam nuklear dalam tiga kategori iaitu peluru berpandu, kapal selam serangan dan kapal selam balistik.

Setiap satu daripada tiga kapal selam mempunyai tujuan tertentu. Kapal selam balistik digunakan untuk membawa peluru berpandu balistik. Kapal selam penyerang menjaga misi taktikal seperti pengumpulan risikan, melancarkan peluru berpandu  dan juga menjejak kapal atau kapal selam yang tenggelam.

Dari kapal selam pertama yang dimiliki AS dikenali sebagai Turtle, kemajuan dalam teknologi telah membolehkan kapal selam yang lebih baik dibina. AS mempunyai 72  kapal selam berkuasa nuklear secara keseluruhannya yang dibahagikan kepada kelas/saiz iaitu Los Angeles, Ohio, Virginia, dan Seawolf.

Kehebatan tentera Russia sejak dahulu lagi sememangnya tidak dapat dinafikan. Sejak zaman Kesatuan Soviet dahulu lagi mereka memang maju dalam pembangunan senjata dan kelengkapan perang. Tentera Laut Rusia mempunyai beberapa kapal selam nuklear dan ada yang diwarisi daripada zaman Soviet manakala yang lain dibina.

Secara keseluruhan, tentera laut Rusia mempunyai 45 kapal selam nuklear dalam tiga kategori iaitu serangan, peluru berpandu balistik, dan kapal selam peluru berpandu. Kapal selam serangan dalam tentera laut Rusia juga boleh membawa peluru berpandu nuklear darat.

Penyeneraian China dalam senarai ini juga tidak mengejutkan kerana mereka secara terang terangan bercita-cita menjadi negara kuasa dunia. Tentera laut Republik Rakyat China mengendalikan tiga armada kapal selam di Laut Utara, Laut Selatan dan armada Laut Timur.

Armada itu terdiri daripada kedua-dua kapal selam berkuasa nuklear dan konvensional yang mana empat belas daripada kapal selam itu adalah berkuasa nuklear. Kapal selam berkuasa nuklear dikategorikan kepada balistik dan serangan.

Kapal selam itu ditempatkan lagi ke dalam kelas yang berbeza iaitu jenis 091 kelas Han, 092 kelas Xia, 093 Shang, 094 Jin, 095, 96 kelas Tang, dan jenis 098. Kapal selam dimiliki negara ini aktif dan meronda di perairan Republik Rakyat China sambil melindungi warganya.

Tentera Laut Diraja UK mengendalikan tiga sistem kapal selam berkuasa nuklear iaitu Kapal selam penyerang kelas Trafalgar, Kapal selam peluru berpandu balistik kelas Vanguard, Kapal selam serangan kelas Astute. Selain itu, mereka sedang dalam pembinaan kapal selam peluru berpandu balistik kelas Dreadnought.

Selain 3 yang masih beroperasi, pihak UK dahulu pernah mempunyai beberapa lag kapal selam berkuasa nuklear yang sudah dihentikan penggunaannya. Kapal-kapal tersebut adalah HMS Dreadnought (S101), kapal selam serangan kelas Valiant, kapal selam peluru berpandu balistik kelas Resolution, kapal selam serangan kelas Churchill dan kapal selam serangan kelas Swiftsure.

Perancis mempunyai pelbagai jenis kapal selam termasuklah kapal selam serangan nuklear dan kapal selam peluru berpandu balistik nuklear pelbagai kelas yang dikendalikan oleh Tentera Laut Perancis sebagai sebahagian daripada Angkatan Kapal Selam Perancis.

Untuk kapal selam serangan nuklear, kapal selam yang masih aktif adalah Suffren (Q284), Rubis (S601), Casabianca (S603), Émeraude (S604), Améthyste (S605), Perle (S606) dan Suffren (Q284). Bagi kapal selam peluru berpandu balistik nuklear, mereka mempunyai 4 buah yang masih aktif iaitu Le Triomphant (S616), Le Téméraire (S617), Le Vigilant (S618) dan Le Terrible (S619).

Tentera laut India hanya mempunyai dua kapal selam nuklear dengan kapal selam lain yang dikuasakan dengan cara lain. Kedua-duanya adalah peluru berpandu balistik dan kapal selam serangan. Kapal selam terakhir telah dipajak daripada Rusia pada 2012, dan ia berada di bawah Tentera Laut India selama sepuluh tahun.

Kapal selam penyerang pula ialah kapal selam kelas 11 Akula bernama Chakra. Kapal selam yang lain berada dalam kapal selam kelas Arihant dan telah ditugaskan pada 2016. Kedua-dua dua kapal selam ini aktif dan berada di dalam air. Selain kedua-duanya, tentera laut India mempunyai sebuah lagi kapal selam dalam pembinaan.


6 Perkara yang Berlaku Pada Tubuh Anda Setelah Dibius

Jika anda mengalami masalah kesihatan tertentu, doktor mungkin akan menasihati anda untuk menjalani pembedahan. Sebagai seorang pesakit, adalah menjadi kebiasaan apabila berasa risau jika anda terbangun ketika pembedahan sedang dijalankan.

Walau bagaimanapun, teknologi perubatan moden seperti bius akan membuatkan anda "tidur" sepanjang proses pembedahan. Sebelum adanya kaedah pembiusan, pesakit biasanya dibedah dalam keadaan sedar dan ia mengundang rasa sakit yang teruk.

Namun, tahukah anda apa sebenarnya berlaku pada tubuh anda apabila dibius sehingga tidak menyedari pembedahan sedang dilakukan ke atas anda? Berikut adalah beberapa perkara yang berlaku pada tubuh anda setelah dibius.

General Anesthesia mempunyai empat peringkat iaitu Induction, Excitement (delirium), Surgical anesthesia dan Overdose. Kebanyakan pesakit akan melalui tiga peringkat pertama manakala peringkat overdose pula adalah peringkat yang ingin dielakkan.

Pada peringkat pertama atau peringkat induksi, pesakit akan berasa pelik dan keliru. Pesakit juga mungkin berasa seperti kesemutan atau badan menjadi ringan seperti melayang-layang terutamanya di bahagian kaki.

Paling penting, pesakit perasan bahawa mereka tidak berasa sakit. Kekurangan rasa sakit atau analgesia ini berlaku sejurus sebelum mereka tidak sedarkan diri dan ini adalah tanda bahawa ubat itu mula berfungsi.

Peringkat kedua yang dikenali sebagai Exitement atau delirium ini boleh bertukar menjadi bahaya maka pakar bius akan memastikan anda melaluinya secepat mungkin.

Pada peringkat ini, beberapa perkara pelik berlaku pada tubuh anda. Apabila bahan asing mula mengganggu fungsi normal tubuh anda, otak menyedari ada sesuatu yang tidak kena. Ia akan cuba "menyelamatkan" anda dengan bertindak balas terhadap ubat bius.

Pesakit mungkin mengalami pergerakan tidak terkawal, degupan jantung yang cepat atau pernafasan yang tidak teratur. Pesakit juga mungkin muntah yang boleh menyebabkan mereka tercekik atau berhenti bernafas.

Namun, anda tidak perlu risau kerana akan diawasi secara teliti oleh kakitangan perubatan bagi mengelakkan sebarang kejadian tidak diingini berlaku dalam peringkat ini.

Peringkat ketiga atau surgical anesthesia adalah peringkat paling penting di mana pembedahan boleh dilakukan. Pada peringkat inilah, pesakit akan "tidur". Sebenarnya, pesakit bukannya "tidak sedarkan diri" tetapi berada dalam keadaan "koma".

Walaupun keadaan "tidak sedarkan diri" dan "koma" pada asasnya adalah perkara yang sama tetapi terdapat perbezaan yang besar antara keduanya.

Kajian menunjukkan bahawa semasa tidak sedarkan diri, minda masih memaparkan tiga peringkat tidur non-REM pada bacaan EEG (electroencephalogram).

Dalam kes bius pula, minda tidak memaparkan bacaan ini. Ini bermaksud anda berada pada tahap yang tidur yang lebih mendalam daripada tidur secara semula jadi.

Sebaik sahaja dibius, ubat-ubatan ini mematikan sistem saraf pesakit. Ubatan seperti Novocain yang digunakan dalam local anesthesia bertindak membunuh rasa sakit dengan menyekat saraf yang menghantar isyarat ke otak.

Sementara general anesthesia pula adalah selangkah lebih jauh. Ubat-ubatan akan pergi ke bahagian otak di mana ia melambatkan tindak balas anda terhadap ransangan tertentu. Malah, ia turut mematikan sementara bahagian otak yang memahami dan bertindak balas terhadap kesakitan.

Pendek kata, otak anda hanya berfungsi dengan perlahan dan tidak menerima atau bertindak balas kepada sebarang isyarat daripada sistem saraf. Degupan jantung juga tidak akan meningkat dan anda tidak mempunyai ingatan tentang pengalaman itu.

Bukan sahaja otak tidak dapat berhubung dengan saraf yang menghantar isyarat daripada anggota badan, organ dan otot anda malah ia tidak dapat berhubung sesama sendiri.

Dalam keadaan normal, isyarat elektrik bergerak dengan pantas dan tidak teratur kerana bahagian otak yang berbeza berkomunikasi antara satu sama lain. Keadaan inilah yang membuatkan anda sentiasa sedar dan berwaspada. Tugas anestesia atau bius adalah untuk menghentikan fungsi ini.

Bius akan membuatkan isyarat di otak anda menjadi teratur dan tenang. Sebagai tindak balasnya, badan anda juga akan bertenang di mana pernafasan dan degupan jantung anda menjadi stabil.

Terdapat satu bahagian penting tubuh yang merasakan kesan general anesthesia iaitu tulang belakang anda. Ubat bius akan masuk ke dalam aliran darah apabila ia sampai ke saraf tunjang anda.

Tulang belakang berfungsi mengawal deria perasaan dan pergerakan tubuh anda. Apabila bius menjejaskan aliran aktiviti neurologi dan elektrik melalui tulang belakang anda, badan anda tidak dapat bergerak walaupun dalam keadaan sedar. Dalam erti kata lain, anda lumpuh sepenuhnya.

Anda mungkin tidak akan menyedari atau mengingati perkara ini ketika berada pada peringkat ketiga bius kerana akan mengalami amnesia (hilang ingatan) sepenuhnya.

Segelintir pesakit mungkin akan mengalami kesan sampingan sementara yang tidak menyenangkan. Ia kadangkala membuatkan pesakit tidak dapat merasakan atau menggerakkan anggota badan mereka buat sementara waktu setelah terjaga.


7 Individu Yang Tidak Kaya Walaupun Ciptaan Mereka Sangat Popular

Pada masa kini, pendaftaran hak cipta untuk sesuatu idea atau ciptaan baru adalah perkara yang biasa didedangari. Pendaftaran hak cipta atau paten ini biasanya bertujuan untuk mengelakkan persaingan, mendapat pembayaran royalti dan banyak lagi.

Menariknya, sejak dahulu lagi sebenarnya ramai individu yang tidak mempatenkan ciptaan mereka kerana beranggapan ramai orang boleh mendapat manfaat daripada ciptaan mereka dalam kehidupan seharian. Tindakan mereka ini selayaknya dipuji kerana mereka tidak meletakkan duit sebagai keutamaan.

Harini, mari lihat beberapa barangan atau ciptaan yang digunakan kebanyakan dari kita dalam kehidupan seharian yang tidak dipatenkan. Bayangkan sekiranya ciptaan-ciptaan ini dipatenkan, kita mungkin perlu membayar harga yang tinggi semata-mata untuk menggunakan barangan ini.

John Walker menubuhkan perniagaan kecil sebagai ahli kimia dan pakar ubat pada tahun 1818, di 59 High Street, Stockton. Tidak lama kemudian beliau mendapat idea untuk mencipta satu alat untuk mendapatkan api dengan mudah untuk tujuan harian.

Walaupun sudah ada banyak formula kimia yang boleh menghasilkan api secara letupan, menghasilkan api kecil dan menghantarnya ke sekeping kayu untuk pembakaran perlahan terbukti. Namun, penemuan mancis dilakukan secara tidak sengaja akibat geseran yang berlaku di tempat kerjanya.

Beliau tidak lama kemudian menyedari nilai praktikalnya dan mula mengeluarkan mancis yang disalut dengan sulfur dan campuran sulfida antimoni, klorat potash dan getah. Walaupun dinasihatkan untuk mempatenkannya, beliau tidak pernah mempatenkan ciptaannya bagi membolehkannya digunakan dan dihasilkan oleh sesiapa sahaja.

Daisuke Inoue ialah seorang ahli perniagaan Jepun yang pernah bermain dram di sekolah menengah. Apabila dia mendapati bahawa dia tidak begitu mahir dalam hal itu, dia mengambil alih pengurusan perniagaan kumpulannya. Kumpulan itu akan menyediakan muzik latar di kelab-kelab di mana ahli perniagaan akan ke atas pentas dan menyanyi.

Lalu lahirlah idea mesin karaoke, yang bermaksud "orkestra kosong" dalam bahasa Jepun. Jadi apabila beliau tidak dapat menghadiri kerja menghasilkan muzik sandaran untuk salah seorang pelanggannya, beliau akan merakam muzik dan menghantar pita kepada mereka untuk dimainkan itu.

Tim Berners-Lee mengendalikan jabatan teknikal di John Poole's Image Computer Systems, Ltd, Bournemouth, Dorset, selama tiga tahun. Di sana beliau memperoleh pengalaman dalam rangkaian komputer semasa mengerjakan projek "“real-time remote procedure call”.

Pada tahun yang sama pada bulan Mac, beliau melihat peluang untuk menghubungkan idea hiperteks dengan internet, Protokol Kawalan Penghantaran (Transmission Control Protoco  - TCP) dan sistem nama domain dengan tepat, seterusnya membawa kepada kelahiran World Wide Web.

Pada tahun 1994, beliau mengasaskan W3C (World Wide Web Consortium) dan membuat ideanya tersedia secara bebas tanpa paten dan tanpa royalti supaya piawaian itu mudah diterima pakai oleh sesiapa sahaja. Atas jasanya kepada pembangunan internet global, beliau telah diberikan pingat dan dinaikkan pangkat daripada Officer of the Order of the British Empire  (OBE) kepada Order of the British Empire (KBE).

Catherine Hettinger, seorang jurutera kimia, mencipta fidget spinner pada 1980-an sebagai cara untuk mengalih perhatian kanak-kanak. Sejak itu, mainan ini telah diterima dengan baik dan didakwa mempunyai kesan terapeutik terhadap kanak-kanak yang mempunyai ADD, ADHD, kebimbangan, dan autisme.

Ia juga menjadi kegemaran di kalangan kanak-kanak tanpa sebarang masalah ini menyebabkan ramai guru percaya ia tidak produktif dan merampasnya untuk mengelakkan gangguan semasa waktu kelas. Pada tahun 2005, patennya telah tamat tempoh tetapi malangnya tidak mampu membayar untuk pembaharuan lesennya.

Tali pinggang keledar 3-point yang digunakan di kesemua kenderaan kini pertama kali diperkenalkan oleh Volvo pada 1959 dan dibangunkan oleh Nils Bohlin. Tali pinggang keledar ciptaannya yang berbentuk Y ini mempunyai mekanisma menarik. Semasa perlanggaran, tali pinggang keledar berfungsi dengan menyebarkan tenaga badan yang bergerak ke atas dada, pelvis dan bahu, sekali gus mengurangkan kecederaan.

Kereta pertama yang dilengkapi dengan tali pinggang keledar ini ialah Volvo PV 544 dan kereta pertama yang menampilkannya sebagai item standard ialah Volvo 122. Selepas pembangunannya, Volvo tidak mendaftarkan paten untuknya untuk kepentingan keselamatan supaya ia boleh dmanfaatkan semua pengeluar kereta lain secara percuma.

Microsoft Solitaire telah dibangunkan pada tahun 1989 oleh seorang intern bernama Wes Cherry. Permainan ini berdasarkan permainan kad dengan nama yang sama yang dikenali sebagai "Klondike".

Dari 1990, Microsoft memasukkan permainan ini sebagai sebahagian daripada barisan produk Windowsnya sejak Windows 3.0. Permainan ini bertujuan untuk menenangkan pengguna yang takut dengan antara muka pengguna grafik yang baru diperkenalkan dan untuk membantu mereka membiasakan diri dengan kawalan tetikus seperti teknik drag-and-drop yang diperlukan untuk mengalihkan kad.

Semasa mengusahakan projek untuk Yayasan Kebangsaan untuk Kelumpuhan Infantil untuk mengkaji jenis virus polio pada tahun 1948, Jonas Salk melihat peluang untuk melanjutkannya ke arah pembangunan vaksin Polio. Dalam tempoh 7 tahun berikutnya, beliau berusaha membangunkan vaksin itu dan menjelang 1955, beliau menjalankan ujian lapangan yang berjaya di mana lebih 1.8 juta murid sekolah mengambil bahagian.

Apabila penemuan itu diumumkan pada 12 April 1955, beberapa negara mula merancang kempen imunisasi polio. Beliau tidak pernah mempatenkan penemuannya dan apabila ditanya siapa pemilik paten itu, beliau hanya menjawab vaksin itu adalah hak milik setiap manusia.


5 Tips Beli Rumah Yang Boleh Tambah Nilai Ketenangan Jiwa

Tidak ramai di antara kita mempunyai kemampuan kewangan untuk bertukar-tukar rumah, seolah-olah bertukar pakaian (atau pasangan).

Biasanya bagi orang kebanyakan, satu kediaman yang kita beli itulah yang akan yang kita miliki dan duduki. Bagaimanapun bukan semua pembelian hartanah membawa kegembiraan disebabkan oleh banyak faktor luar jangka.

Ada beberapa petunjuk dan petua pembelian rumah yang mudah dan ringkas, tetapi jarang ditekankan - sebenarnya mampu memberikan anda ketenangan jiwa hasil keputusan jangka panjang pembelian hartanah milikan anda.

Untuk meramal prospek sesuatu kawasan, pastikan sebelum membeli hartanah anda dah kaji dan kenalpasti sendiri rekod-rekod bencana kawasan tersebut untuk tempoh 5 dekad lalu, selain ramalan berkenaan kawasan itu di masa akan datang.

Harus diakui bencana adalah sesuatu yang sukar diramal, tetapi petunjuk dan indikator daripada rekod-rekod lalu mampu memberikan anda gambaran apakah kemungkinan yang boleh berlaku kepada hartanah anda sekiranya anda bersetuju membeli di sana.

Faktor penentunya di sini selain ramalan dan rekod lampau, harus diingatkan juga sangat berkait rapat dengan pelan projek pembangunan yang dirancang atau sedang dijalankan - yang sudah pasti akan memainkan peranan besar dalam menentukan kesesuaian prospek milikan hartanah ada, khasnya berkaitan bencana seperti banjir.

Jika anda berminat untuk membeli hartanah atas tanah seperti rumah teres dan sebagainya, cuba dapatkan unit yang bukan terletak di laluan utama kawasan kejiranan anda.

Hiruk-pikuk kenderaan lalu lalang pasti akan menyebabkan suasana depan rumah anda jadi bising apatah lagi di kawasan yang padat.

Ada juga kawasan perumahan bersaiz kecil yang menjadi mangsa pembangunan kurang kemas apabila laluan-laluan yang sebelum itu damai, diubah untuk menjadi laluan utama bagi memudahkan penyuraian trafik.

Sekiranya anda merancang untuk berkeluarga, laluan depan rumah yang tidak sibuk akan memberikan anak-anak anda dan anda ruang beriadah. Aktiviti-aktiviti main petang dapat dilakukan dengan lebih selamat. Anak nak berbasikal pun kita tak pening kepala.

Bagi banyak kawasan, pembukaan kediaman tinggi khasnya yang melebihi 15 tingkat membawa 1001 masalah yang cukup sukar untuk ditangani.

Kewujudan kediaman bertingkat khasnya yang mempunyai kapasiti penduduk padat khasnya pasti akan mencipta kesukaran kawasan parkir penduduknya, memaksa penduduk untuk mula meletakkan kereta di sepanjang jalan utama orang ramai.

Kawasan Bandar Sri Permaisuri yang terletak di Bandar Tun Razak, Cheras cukup terkenal dengan masalah ini. Jika anda pernah ke sana, anda pasti tahu di mana lokasinya.

Tidak ada apa-apa yang boleh dibuat bagi menyelesaikan masalah ini, kerana jumlah parkir yang disediakan pasti tidak boleh menyaingi jumlah kenderaan yang dimiliki penduduk.

Bagi mereka yang duduk di kawasan seperti ini, mereka perlu berhadapan dengan jalan yang sempit ekoran kewujudan ratusan kereta terletak, bukan saja memburukkan pemandangan bahkan melambatkan anda jika anda perlu bergegas.

Dapatkan pelan perancangan kawasan yang anda minati dan cuba kenalpasti dulu di mana adakah wujud rancangan untuk mewujudkan kediaman jenis tinggi ini dan lokasinya. Carilah unit yang jauh daripadanya dan doakanlah agar pemaju tidak semena-mena mengubah perancangan awal mereka.

Format bandar terancang semakin lama semakin mendapat tempat di hati pembeli yang mahu mendapatkan kediaman.

Ini disebabkan oleh fasiliti dan pelan pembangunan bandar terancang, sejak awal sudah dirangka lebih tersusun berbanding format taman-taman kediaman kecil. Nak kenalpasti di mana kawasan kediaman bertingkat tinggi pun lebih mudah, sekiranya anda pembeli kediaman di bandar terancang.

Ada orang kata harga unit di bandar terancang lebih tinggi tetapi pada pandangan mata kasar penulis, tak adalah ketara sangat perbezaannya. Jika ada pun, kos tambahan yang dikenakan sebenarnya berbaloi dengan ketenangan jiwa yang akan kita dapati.

Berbeza dengan pembangunan taman bersifat tunggal, bandar terancang direka supaya penduduknya tidak perlu bergerak jauh untuk menyelesaikan urusan harian mereka. Fasiliti seperti kawasan komersial, masjid, sekolah, kolej, universiti, hospital dan sebagainya telah ditetap tapak serta dirancang sejak awal pembangunannya.

Jalan akses keluar masuk juga dicorakkan lebih mengutamakan penduduk di kawasan-kawasan bandar terancang.

Ramai orang mengidamkan rumah besar. Nak laman luas, nak ruang tamu, nak bilik luas. Apabila membeli, istilah 'built-up' tinggi menjadi antara keutamaan pembeli.

Realitinya tidak ramai yang benar-benar mampu menjaga kediaman mereka baik luar dan dalam, disebabkan oleh kesibukan urusan kita seharian. Mengemas rumah ada kalanya hanya akan dibuat sekiranya ada tetamu ingin berkunjung.

Laman besar yang diidamkan ramai pembeli bukanlah sesuatu yang mudah diuruskan. Bergetar tangan nak potong rumput sendiri. Nak upah orang? Jika unit corner lot sekali potong mampu mencecah RM200 tahu! Usaha untuk mengemas sesebuah rumah bersaiz besar juga memerlukan ketekunan dan tenaga milik kita.

Jika anda seorang yang berat tangan untuk melakukan kerja-kerja pembersihan serta penyeliaan rumah sendiri, elakkanlah diri anda daripada membeli kediaman yang terlalu besar. Bukan kerja senang nak menyapu, cuci bilik air, potong rumput dan sebagainya secara berkala.

Ramai orang pada awalnya memang memasang impian gergasi nak beli yang kediaman yang besar. Malangnya bila dah dibeli, rumah akhirnya tak ubah serupa belukar.


6 Perkara Pelik yang Pernah Diharamkan Dunia

Trend memboikot sesuatu produk atau jenama sudah menjadi lumrah dalam kehidupan kita terutamanya dalam dunia tanpa sempadan zaman kini. Jika terdapat sesuatu keanehan atau perkara di luar norma, mana-mana individu dengan pantas boleh menularkan maklumat untuk mengajak orang ramai agar turut meng-cancel produk tersebut.

Namun, tahukah anda, terdapat beberapa perkara yang pernah diharamkan dalam sejarah dunia sebelum ini? Bahkan, mungkin ada beberapa pengharaman yang seolah-olah tidak masuk akal kerana ia sebenarnya hanyalah sesuatu yang biasa-biasa sahaja.

Hari ini, kentang dikenali sebagai sejenis sayuran ubi yang sangat popular dan serba guna. Kentang boleh melazatkan pelbagai menu tidak kira untuk hidangan sarapan, makan tengah hari mahupun makan malam.

Walau bagaimanapun, pada suatu masa dahulu ubi yang tidak bersalah ini bukan sahaja tidak dihargai, malah pernah difitnah.

Pada tahun 1748, Perancis melancarkan perang habis-habisan terhadap ubi kentang. Ketika itu, kentang sering digunakan sebagai makanan ternakan dan tidak pernah dianggap sebagai makanan manusia. Orang Perancis juga menganggap sayuran ini menyebabkan penyakit leprosy atau lebih dikenali sebagai kusta.

Hal ini demikian kerana kentang bukanlah produk yang berasal dari negara itu dan hanya dibawa masuk serta mula diperkenalkan oleh masyarakat Sepanyol. Maka, warga Perancis berasa ragu-ragu untuk menggunakannya kerana rupa dan bentuknya yang agak aneh.

Negara itu telah mengharamkan kentang selama 25 tahun sehinggalah seorang pegawai farmasi ketenteraan bernama Antoine-Augustin Parmentier yang pernah menjadi tahanan pihak Prussian (Jerman lama) meyakinkan masyarakat di Perancis bahawa kentang adalah sejenis makanan yang lazat dan selamat dimakan setelah dia sendiri sering dijamu hidangan kentang ketika berada dalam penjara.

Jika anda banyak membaca atau menonton kisah fantasi epik, anda mungkin mengetahui bahawa alat muzik hap merupakan sebuah instrumen penting dalam dunia penyair dan penyanyi kembara.

Alat yang menjadi kebanggaan masyarakat Celtic ini bukan sekadar menghasilkan alunan muzik nan indah malah ia mempunyai sejarah tersendiri.

Sekitar tahun 1500-an, England dan Ireland berada dalam situasi yang amat tegang. Keluarga Diraja England menganggap pemain hap sebagai suatu ancaman kepada negara itu kerana kuasa yang dimiliki selain mempunyai pengaruh yang sangat hebat.

Keadaan ini berlanjutan sehingga mereka dituduh menjadi perisik. Ratu Elizabeth kemudian telah memerintahkan agar kesemua pemain hap ditangkap, digantung sampai mati serta alat muzik milik mereka dihapuskan.

Pada tahun 1650, Oliver Cromwell pula telah mengharamkan penggunaan hap secara menyeluruh. Mana-mana instrumen yang diketahui masih wujud segara dimusnahkan dan kesemua pemain hap juga dilarang menyertai sebarang aktiviti yang diadakan secara berkumpulan.

Ikan kap mungkin merupakan antara ikan yang biasa dan mudah dijumpai di seluruh pelosok dunia.

Ikan kap biasa juga adalah spesies asli di China dan telah diternak sejak berabad lamanya. Ikan tersebut amat mudah dibela, membesar dengan cepat dan keenakan isinya sangat digemari masyarakat China.

Keadaan berubah semasa pemerintahan Dinasti Tang dari tahun 618 hingga 906 Tahun Masihi. Maharaja yang berkuasa ketika itu telah mengharamkan penternakan dan sebarang pengambilan ikan kap hanya disebabkan bunyi panggilan ikan itu dalam Bahasa Cina kedengaran seakan-akan sama dengan nama keluarga Maharaja tersebut.

Namun begitu, pengharaman ikan tersebut dilaporkan telah menyumbang kepada perkembangan bidang akuakultur di China. Para nelayan dan penternak telah beralih fokus kepada spesies ikan yang berbeza selain mula memperkenalkan hidangan ikan yang baru kepada rakyat negara itu.

Jika anda meminta sesiapa yang bukan berasal dari Australia supaya bercakap gaya warga Australia, kemungkinan besar mereka akan terus mengungkapkan frasa popular "G'day, mate!"

Penggunaan perkataan "mate" itu sememangnya sudah sangat sinonim dengan budaya rakyat Australia.

Namun, pada tahun 2005, seluruh dunia digemparkan dengan berita pengharaman perkataan tersebut oleh kerajaan negara kanggaru itu selepas salah seorang Ahli Parlimen merasakan pengawal keselamatan di Parlimen tidak sopan kerana memanggil dirinya dengan gelaran "mate."

Pengharaman yang dikatakan tidak berasas itu terus tular dan mendapat kecaman dari seluruh rakyat Australia dan juga dunia. Akhirnya arahan itu ditarik semula dalam masa tidak sampai 24 jam.

Sebelum kewujudan konsol permainan video, permainan arked sangat popular dan digemari masyarakat di seluruh dunia. Sekiranya sesiapa berkunjung ke arked pada zaman itu sudah pasti selalu terjumpa atau biasa menggunakan mesin pinball.

Mesin pinball moden yang umum kenali kini mempunyai kisah di sebalik awal kemunculannya sekitar tahun 1930-an. Ketika itu, mesin-mesin pinball ini boleh dijumpai di bar, pusat boling dan sebagainya.

Jika difikirkan, permainan pinball tampak sangat ringkas dan tidak mampu mendatangkan sebarang mudarat. Walaupun begitu, ia pernah menjadi momokan dan menimbulan ketidakselesaan kepada penduduk New York, Chicago dan Los Angeles buat suatu tempoh yang agak lama.

Bermula awal 1940-an, ketiga-tiga bandar tersebut telah mengharamkan permainan pinball kerana ia dilaporkan menjadi punca keruntuhan akhlak dalam kalangan masyarakat. Ini disebabkan mesin-mesin pinball di sana telah dianggap sebagai mesin judi.

Binaan mesin pinball waktu itu tidak mempunyai sebarang kayu penguis. Ini bermakna, sesiapa yang bermain perlu menggerakkan atau menggoncang sendiri mesin supaya bola bergerak.

Pihak kerajaan melihat perbuatan tersebut sebagai 'mencuba nasib' yang dikaitkan dengan berjudi lalu mengeluarkan arahan pengharaman mesin pinball yang kemudian berlanjutan selama lebih kurang 30 tahun.

Sepanjang tempoh tersebut, pihak polis diarahkan untuk memusnahkan kesemua mesin pinball dan membuang mesin-mesin yang disita ke dalam sungai.

Pengharaman itu hanya berakhir pada tahun 1976 apabila seorang penggemar dan pemain pinball profesional, Roger Sharpe, berjaya melakukan demonstrasi untuk meyakinkan pihak berkuasa New York bahawa pinball sebenarnya hanyalah sebuah permainan yang mengasah kemahiran.

Anda mungkin biasa membaca berita mengenai permainan video yang diharamkan kerana mempunyai unsur-unsur luar batasan. Namun, jarang kita dengar kisah gamer yang diharamkan memasuki pertandingan kerana terlalu hebat.

Pada tahun 2008, Akademi GT Nissan mula menyenaraikan barisan pemain video Gran Turismo untuk memandu dan berlumba di trek menggunakan kereta lumba sebenar.

Walau bagaimanapun, pada tahun 2013, pihak jawatankuasa Kejohanan GT British yang tersohor telah mengharamkan mana-mana pemain permainan video Gran Turismo daripada menyertai perlumbaan campuran (pro-am) anjuran mereka.

Hal ini berpunca daripada kemenangan pemandu amatur tahun sebelumnya yang merupakan seorang gamer tegar. Dilaporkan gaya pemanduan Jann Mardenborough terlalu laju dan hebat sehingga menyamai taraf pemandu profesional berpengalaman yang telah menjalani latihan selama bertahun-tahun.

Sejak itu, pemain tegar Gran Turismo diharamkan daripada menyertai perlumbaan tersebut untuk mengelakkan ketidakadilan bagi pelumba amatur yang lain.